Mayo nin “Makakapasuhay sa Sato sa Pagkamoot nin Dios”—An Totoong Halaga Niato | Rumani\nMayo nin “Makakapasuhay sa Sato sa Pagkamoot nin Dios”\n1. Anong negatibong saboot an nagpapasakit sa dakol na tawo, kaiba an nagkapirang tunay na Kristiano?\nNAMOMOTAN daw kamo ni Jehova Dios personalmente? An nagkapira minaoyon na namomotan nin Dios an katawohan sa pankagabsan, arog kan sinasabi kan Juan 3:16. Alagad an talagang saboot ninda: ‘Nungka na mamomotan ako nin Dios bilang indibiduwal.’ Dawa tunay na mga Kristiano puedeng magkaigwa nin mga pagduda sa bagay na iyan kun minsan. Nanluluya an boot, sinabi nin sarong lalaki: “Nadedepisilan akong marhay na maniwala na an Dios may pagmakolog sa sako.” May beses daw na pinasasakitan man kamo nin kaagid na mga pagduda?\n2, 3. Siisay an gustong papaniwalaon kita na kita daing halaga o masakit kamotan sa mga mata ni Jehova, asin paano niato mapaglalabanan an ideyang iyan?\n2 Gustong-gusto ni Satanas na kita maniwala na si Jehova Dios dai namomoot sa sato ni nagpapahalaga sa sato. Totoo, parate na tinetentaran ni Satanas an mga tawo paagi sa pagpukaw sa saindang banidad asin kapalangkawan. (2 Corinto 11:3) Alagad ogmahon man siang haleon an paggalang sa sadiri nin mga madaling maimpluwensiahan. (Juan 7:47-49; 8:13, 44) Ini partikularmenteng totoo sa delikadong “huring mga aldaw” na ini. Dakol ngonyan an nagdadakula sa mga pamilya na “dai nin natural na kapadangatan.” An iba pirmeng napapairarom sa impluwensia nin mga maringis, maimot, asin matagas an payo. (2 Timoteo 3:1-5) An halawig na panahon na pakaeksperyensia nin pagmaltrato, rasismo, o pagkaongis tibaad nakakombensir sa mga siring na sinda daing halaga o masakit kamotan.\n3 Kun naririsa nindo an siring na negatibong mga saboot sa saindong sadiri, dai kamo madesesperar. An dakol sa sato sobra kamapagkondenar sa satong sadiri kun minsan. Alagad girumdoma, an Tataramon nin Dios ginibo para sa “paghusay kan mga bagay” asin “pagtumba sa mga bagay na marigonon an pundasyon.” (2 Timoteo 3:16; 2 Corinto 10:4) Sinasabi kan Biblia: “Tatawan niato nin kasiertohan an satong puso sa atubangan nia kun mapadapit sa kun sa ano man kita kondenaron kan satong puso, huli ta an Dios orog kadakula kisa satong puso asin nakaaaram kan gabos na bagay.” (1 Juan 3:19, 20) Estudyaran niato an apat na paagi na dian tinatabangan kita kan Kasuratan na ‘tawan nin kasiertohan an satong puso’ sa pagkamoot ni Jehova.\nPinahahalagahan Kamo ni Jehova\n4, 5. Paano ipinaheheling kan ilustrasyon ni Jesus manongod sa dignos na kita may halaga sa mga mata ni Jehova?\n4 Enot, direktamenteng itinotokdo kan Biblia na an Dios may naheheling na halaga sa balang saro kan saiyang mga lingkod. Halimbawa, sinabi ni Jesus: “Bakong ipinapabakal an duwang dignos nin sarong sentimo na kadikit sana an halaga? Alagad mayo ni saro sa sainda na mahoholog sa daga na dai naaaraman kan saindong Ama. Alagad an mismong buhok kan saindong payo bilang gabos. Kun siring dai kamo matakot: orog kamong mahalaga kisa dakol na dignos.” (Mateo 10:29-31) Estudyare kun ano an nagin kahulogan kan mga tataramon na iyan sa mga naghihinanyog ki Jesus kan enot na siglo.\n“Orog kamong mahalaga kisa dakol na dignos”\n5 Tibaad isipon niato kun taano man ta may mabakal nin dignos. Bueno, kan kaaldawan ni Jesus an dignos iyo an pinakabaratong gamgam na ipinapabakal bilang kakanon. Mangnoha na sa kantidad na sarong sentimo na kadikit sana an halaga, duwang dignos an makukua nin minabakal. Alagad sa huri sinabi ni Jesus na kun duwang sentimo an andam na gastoson nin saro, an makukua nia, bakong apat na dignos, kundi lima. An pasobrang gamgam idinadagdag na garo baga iyan mayo lamang nin halaga. Tibaad daing halaga an mga linalang na iyan sa mata nin mga tawo, alagad ano an pagmansay sa sainda kan Kaglalang? Sabi ni Jesus: “Mayo ni saro sa sainda [dawa an idinagdag] na nalilingawan nin Dios.” (Lucas 12:6, 7) Ngonyan tibaad masabotan na niato an punto ni Jesus. Kun siring an pagpahalaga ni Jehova sa sarong dignos, gurano nanggad kamas mahalaga an sarong tawo! Arog kan ipinaliwanag ni Jesus, aram ni Jehova an balang detalye manongod sa sato. Tara, an mismong buhok kan satong payo bilang!\n6. Taano ta masisierto niato na realistiko si Jesus kan sabihon nia na bilang an buhok kan satong payo?\n6 Bilang an satong buhok? Tibaad isipon nin nagkapira na dai nagigin realistiko si Jesus sa bagay na ini. Pero, isip-isipa na sana an paglaom sa pagkabuhay liwat. Dapat na mamidbid kita ni Jehova nin personal na marhay tanganing malalang nia kita giraray! Pinahahalagahan nia kitang marhay kaya ginigirumdom nia an balang detalye, pati an satong kodigo henetiko asin an gabos na taon nin satong mga rekuerdo asin eksperyensia. * An pagbilang kan satong buhok—na mga 100,000 an minatubo sa ordinaryong payo—magigin simple na sanang gibohon kun ikokomparar.\nAno an Naheheling sa Sato ni Jehova?\n7, 8. (a) Ano an nagkapirang kualidad na ogmahon si Jehova na manompongan mantang sinisiyasat nia an puso nin mga tawo? (b) Ano an nagkapira sa mga ginigibo niato na pinahahalagahan ni Jehova?\n7 Ikaduwa, itinotokdo sa sato kan Biblia kun ano an pinahahalagahan ni Jehova sa saiyang mga lingkod. Sa simpleng pagtaram, ogmahon sia sa satong marahay na mga kualidad asin sa mga paghihingoang ginigibo niato. Sinabi ni Hadeng David sa aki niang si Salomon: “An gabos na puso sinisiyasat ni Jehova, asin an gabos na tendensia kan mga kaisipan saiyang namamansayan.” (1 Cronica 28:9) Mantang sinisiyasat nin Dios an binilyon na puso nin tawo sa madahas, pano nin pagkaongis na kinaban na ini, seguradong ogmahon sia kun namamansayan nia an sarong puso na namomoot sa katoninongan, katotoohan, asin katanosan! Anong nangyayari kun nakakakua an Dios nin puso na pano-pano nin pagkamoot sa saiya, na naghihingoang makanood manongod sa saiya asin ipaabot sa iba an siring na kaaraman? Sinasabi sa sato ni Jehova na tinatandaan nia an mga nagsasabi sa iba manongod sa saiya. Igwa pa ngani sia nin “sarong libro nin girumdoman” para sa gabos na “natatakot ki Jehova asin para sa mga naghohorophorop sa saiyang ngaran.” (Malaquias 3:16) An siring na mga kualidad mahalagang marhay para sa saiya.\n8 Ano an nagkapirang marahay na gibo na pinahahalagahan ni Jehova? Sierto na an mga paghihingoa niato na arogon an saiyang Aki, si Jesu-Cristo. (1 Pedro 2:21) An sarong mahalagang marhay na gibohon na pinahahalagahan nin Dios iyo an pagpalakop kan maogmang bareta kan saiyang Kahadean. Sa Roma 10:15, mababasa niato: “Abaang gayon kan mga bitis kan mga nagpapahayag kan maogmang bareta nin marahay na mga bagay!” Tibaad dai niato iniisip na magayon an hamak na mga bitis niato. Alagad digdi iyan nagrerepresentar sa mga paghihingoa kan mga lingkod ni Jehova sa paghuhulit kan maogmang bareta. An gabos na siring na paghihingoa magayon asin mahalagang marhay sa saiyang mga mata.—Mateo 24:14; 28:19, 20.\n9, 10. (a) Taano ta makasisierto kita na pinahahalagahan ni Jehova an satong pakatagal sa ibong nin laen-laen na kasakitan? (b) Si Jehova nungka na nagkakaigwa nin anong negatibong punto de vista manongod sa fiel na mga lingkod nia?\n9 Pinahahalagahan man ni Jehova an satong pakatagal. (Mateo 24:13) Girumdoma, gusto ni Satanas na talikdan nindo si Jehova. An balang aldaw na kamo nagdanay na maimbod ki Jehova saro na naman na aldaw na kamo nakatabang na masimbag an mga pagduhagi ni Satanas. (Talinhaga 27:11) Kun beses bakong madali an pagtagal. Huli sa mga problema sa salud, pinansial na kadepisilan, emosyonal na mga kapurisawan, asin iba pang kaolangan puedeng magin pagbalo an kada aldaw. An nadidigson na mga inaasahan puedeng makapaluya man sa boot. (Talinhaga 13:12) An pakatagal sa ibong nin siring na mga kadepisilan orog pang mahalagang marhay ki Jehova. Kaya ngani hinagad ni Hadeng David ki Jehova na tiponon an saiyang mga luha sa “supot na anit,” na may pagkompiar na idinagdag: “Bako daw na iyan yaon sa saimong libro?” (Salmo 56:8) Iyo, pinahahalagahan asin ginigirumdom ni Jehova an gabos na luha asin pagdusa na tinatagalan niato mantang pinapagdadanay an satong kaimbodan sa saiya. An mga iyan mahalaga man na marhay sa saiyang mga mata.\nPinahahalagahan ni Jehova an satong pakatagal sa ibong nin mga pagbalo\n10 Ngonyan, tibaad labanan kan pusong mapagkondenar sa sadiri an siring na ebidensia kan satong halaga sa mga mata nin Dios. Tibaad may pag-insistir na ihinihinghing kaiyan: ‘Alagad kadakol kan mas arogan kisa sako. Seguradong nadedesganar na marhay si Jehova kun ikinokomparar nia ako sa sainda!’ Si Jehova dai nagkokomparar; ni matagas o maringis man sia sa saiyang kaisipan. (Galacia 6:4) May dakulang pakarorop na saiyang binabasa an satong puso, asin pinahahalagahan nia an marahay—dawa kadikit sana kaiyan.\nIsinusuway ni Jehova an Marahay sa Maraot\n11. Ano an manonodan niato manongod ki Jehova sa ginibo nia sa kaso ni Abias?\n11 Ikatolo, mantang sinisiyasat kita ni Jehova, maingat siang namimili, na hinahanap an marahay. Halimbawa, kan determinaran ni Jehova na dapat gadanon an enterong dinastiya ni Hadeng Jeroboam na apostata, Saiyang ipinagboot na an saro sa mga aki kan hade, si Abias, tawan nin disenteng lobong. Taano? “May nakua sa saiya na sarong bagay na marahay para ki Jehova na Dios nin Israel.” (1 Hade 14:1, 10-13) Garo man sana siniyasat ni Jehova an puso kan hoben na lalaking iyan asin may nakua sia dian na “sarong bagay na marahay.” Gurano man kasadit o kakadikit kan marahay na bagay na iyan, iyan ibinilang ni Jehova na maninigong isurat sa saiyang Tataramon. Binalosan pa ngani nia iyan, na nagpaheling nin angay na sokol nin pagkaherak sa sarong miembrong iyan nin pamilyang apostata.\n12, 13. (a) Paano ipinaheheling kan pangyayari ki Hadeng Josafat na hinahanap ni Jehova an marahay sa sato dawa kun kita magkasala? (b) Pag-abot sa satong marahay na mga gibo asin kualidad, paano si Jehova minagawe siring sa mapagpadangat na Magurang?\n12 An orog pa nganing positibong halimbawa makukua sa marahay na si Hadeng Josafat. Kan an hade makaginibo nin katontohan, sinabihan sia kan propeta ni Jehova: “Huli kaini may gurobgutob tumang sa saimo hale ki Jehova mismo.” Abaa kanakapapepensar kaini! Alagad dai natapos duman an mensahe ni Jehova. Iyan nagpadagos: “Minsan siring, may marahay na mga bagay na nakua sa saimo.” (2 Cronica 19:1-3) Kaya an matanos na kaanggotan ni Jehova dai nagin dahelan na dai na nia maheling an marahay ki Josafat. Abaa kanapapalaen sa mga tawong bakong sangkap! Kun ikinaaanggot an iba, tibaad may tendensia kitang dai na maheling an marahay sa sainda. Asin kun kita nagkasala, an namamatean niatong pagkadesganar, pagkasupog, asin pagkakulpable tibaad magpangyari sa sato na dai na maheling an marahay sa satong sadiri. Pero girumdoma na kun pagsosolsolan niato an satong mga kasalan asin maghihingoa kitang marhay na dai na iyan otrohon, pinatatawad kita ni Jehova.\n13 Mantang kamo sinisiyasat ni Jehova, hinahale nia an siring na mga kasalan, kun paanong an graba na daing halaga hinahale nin sarong prospektor na nagkakabod nin bulawan. Kumusta man an saindong marahay na mga kualidad asin gibo? A, ini an mga “tipak na bulawan” na sinasaray nia! Narisa na daw nindo kun paano iniingatan nin mapagpadangat na mga magurang an mga drowing o pradyek sa eskuelahan kan saindang mga aki, kun beses sa haloy na panahon pakatapos na iyan malingawan na kan mga aki? Si Jehova an pinakamapagpadangat na Magurang. Sagkod na kita nagdadanay na fiel sa saiya, nungka niang linilingawan an satong marahay na mga gibo asin kualidad. Sa katunayan, ibibilang niang biko na lingawan an mga ini, asin nungka na sia biko. (Hebreo 6:10) Sinisiyasat man nia kita sa saro pang paagi.\n14, 15. (a) Taano ta nungka na huli sa satong mga pagkabakong sangkap dai na naheheling ni Jehova an marahay sa sato? Iilustrar. (b) Ano an gigibohon ni Jehova sa marahay na mga bagay na nanonompongan nia sa sato, asin ano an pagmansay nia sa saiyang fiel na banwaan?\n14 An hineheling ni Jehova bako sanang an satong mga pagkabakong sangkap kundi pati an satong potensial. Sa pag-ilustrar: An mga tawong namomoot sa mga gibo nin arte naghihingoang marhay na ibalik sa dati an naraot nang marhay na mga ipininta o iba pa. Halimbawa, kan maraot nin sarong tawong may darang eskopeta duman sa Galeriya Nasyonal sa Londres, Inglaterra, an drowing ni Leonardo da Vinci na mga $30 milyones an kantidad, mayo ni sarong nagsuherir na mantang naraot na an drowing, iyan maninigong ibasura na. Pinonan tolos an trabahong pagbalik sa dati kan haros 500 anyos nang obra maestra. Taano? Huli ta iyan mahalagang marhay sa mata nin mga mamomoton sa arte. Bako daw na kamo mas mahalaga kisa drowing na tisa asin uring? Sa mga mata nin Dios mas mahalaga nanggad kamo—gurano man an pagkaraot nindo huli sa minanang pagkabakong sangkap. (Salmo 72:12-14) Gigibohon ni Jehova Dios, an ekspertong Kaglalang kan pamilya nin tawo, an kaipuhan tanganing ikabalik sa pagkasangkap an gabos na naghihimate sa saiyang mamomoton na pangataman.—Gibo 3:21; Roma 8:20-22.\n15 Iyo, naheheling ni Jehova an marahay sa sato na tibaad dai niato mismo naheheling sa satong sadiri. Asin mantang naglilingkod kita sa saiya, patataluboon nia an marahay sagkod na kita sangkap na pag-abot nin panahon. Ano man an nagin pagtratar sa sato kan kinaban ni Satanas, pinahahalagahan ni Jehova an fiel na mga lingkod nia bilang kawiliwili, o mahalagang marhay.—Haggeo 2:7, nota sa ibaba.\nAktibong Ipinaheheling ni Jehova an Saiyang Pagkamoot\n16. Ano an kadarudakulaing prueba kan pagkamoot ni Jehova sa sato, asin paano niato naaaraman na an regalong ini para sa sato personalmente?\n16 Ikaapat, dakol an ginigibo ni Jehova tanganing patunayan an saiyang pagkamoot sa sato. Daing duwa-duwa, an atang na pantubos ni Cristo iyo an pinakaepektibong simbag sa kaputikan ni Satanas na kita daing halaga o masakit kamotan. Nungka niatong paglingawan na an labi-labi kasakit na kagadanan na tinios ni Jesus sa hariging pasakitan asin an mas grabe pa nganing sakit na tinios ni Jehova sa pagheling na magadan an saiyang namomotan na marhay na Aki prueba kan saindang pagkamoot sa sato. Makamomondo, dakol an nasasakitan na maniwala na an regalong ini para sa sainda personalmente. An pagmate ninda alangan sinda. Pero girumdoma na si apostol Pablo nagin paralamag sa mga parasunod ni Cristo. Pero, isinurat nia: ‘An Aki nin Dios namoot sa sako asin itinao an saiyang sadiri para sa sako.’—Galacia 1:13; 2:20.\n17. Paagi sa ano na dinadagka kita ni Jehova na rumani sa saiya asin sa saiyang Aki?\n17 Pinatutunayan ni Jehova an saiyang pagkamoot sa sato paagi sa pagtabang sa sato bilang indibiduwal na aprobetsaran an mga pakinabang na tao kan atang ni Cristo. Sinabi ni Jesus: “Dai nin makadodolok sa sako kun dai sia dagkahon kan Ama na nagsugo sa sako.” (Juan 6:44) Iyo, personal kitang dinadagka ni Jehova na rumani sa saiyang Aki asin sa paglaom sa buhay na daing sagkod. Paano? Paagi sa paghuhulit, na nakaaabot sa sato bilang indibiduwal, asin paagi sa saiyang banal na espiritu, na ginagamit ni Jehova sa pagtabang sa sato na masabotan asin ikaaplikar an espirituwal na mga katotoohan sa ibong kan satong mga limitasyon asin pagkabakong sangkap. Kun siring, masasabi ni Jehova manongod sa sato an arog kan sinabi nia manongod sa Israel: “Namotan taka nin pagkamoot na sagkod sa panahon na daing talaan. Kaya ngani dinagka taka paagi sa mamomoton na kabootan.”—Jeremias 31:3.\n18, 19. (a) Ano an pinakapersonal na paagi na ipinaheheling ni Jehova an saiyang pagkamoot sa sato, asin ano an nagpapaheling na ini personal na inaasikaso nia? (b) Paano sinisierto sa sato kan Tataramon nin Dios na si Jehova parahinanyog na may empatiya?\n18 Seguro paagi sa pribilehio nin pamibi na naeeksperyensiahan niato an pagkamoot ni Jehova sa pinakapersonal na paagi. An balang saro sa sato inaagda kan Biblia na “mamibi nin daing ontok” sa Dios. (1 Tesalonica 5:17) Sia naghihinanyog. Inaapod pa ngani siang “Paradangog nin pamibi.” (Salmo 65:2) Dai nia idinelegar an katongdan na ini sa iba, dawa sa sadiri niang Aki. Isip-isipa na sana: Sinasadol kita kan Kaglalang kan uniberso na dumolok sa saiya sa pamibi, na may katalingkasan sa pagtaram. Asin anong klase siang parahinanyog? Saro daw na indiperente, daing labot, daing pagmakolog? Dai nanggad.\n19 Si Jehova may empatiya. Ano an empatiya? An sabi nin sarong fiel na Kristianong may edad na: “An empatiya kakologan mo sa puso ko.” Talaga daw na apektado si Jehova kan kakologan niato? Nababasa niato mapadapit sa mga pagdusa kan saiyang banwaan na Israel: “Sa bilog na panahon kan saindang kasakitan sia nasakitan man.” (Isaias 63:9) Dai sana naheling ni Jehova an mga problema ninda; nakisimpatiya sia sa banwaan. Kun gurano kakosog kan saiyang pagmate iiniilustrar kan mismong mga tataramon ni Jehova sa saiyang mga lingkod: “An nagtitikwil sa saindo nagtitikwil sa basilig kan sakong mata.” * (Zacarias 2:8) Makologon iyan! Iyo, nakikisimpatiya sa sato si Jehova. Kun kita nakokolgan, nakokolgan man sia.\n20. Anong bakong timbang na kaisipan an dapat na likayan niato tanganing makuyog niato an konseho na yaon sa Roma 12:3?\n20 Mayo nin timbang na Kristiano na gagamiton an siring na prueba kan pagkamoot asin halangkaw na pagheling nin Dios bilang sarahotan sa kapalangkawan o egotismo. Nagsurat si apostol Pablo: “Paagi sa dai na kutana maninigong kabootan na itinao sa sako sinasabihan ko an lambang saro dian sa saindo na dai mag-isip dapit sa saiyang sadiri nin orog kisa maninigong isipon; kundi na mag-isip tanganing magkaigwa nin marahay na kaisipan, an balang saro siring sa sokol nin pagtubod na itinao nin Dios sa saiya.” (Roma 12:3) An saro pang traduksion nagsasabi digdi: “Sasabihon ko sa lambang saro sa saindo na dai pagtasaran an sadiri nin labi sa tunay niang halaga, kundi na magkaigwa nin tama sanang pagtasar sa sadiri.” (A Translation in the Language of the People, ni Charles B. Williams) Kaya mantang ikinaoogma niatong marhay an pagkamoot kan satong langitnon na Ama, magin marahay an satong kaisipan asin girumdomon niato na dai niato inaako bilang bayad ni maninigo sanang akoon niato an pagkamoot nin Dios.—Lucas 17:10.\n21. Anong mga kaputikan ni Satanas an dapat na padagos niatong labanan, asin paagi sa anong katotoohan nin Dios niato padagos na matatawan nin kasiertohan an satong puso?\n21 Gibohon logod kan balang saro sa sato an bilog niatong makakaya na isikwal an gabos na kaputikan ni Satanas, kaiba an kaputikan na kita daing halaga o masakit kamotan. Kun tinokdoan kamo kan mga eksperyensia nindo sa buhay na ibilang an saindong sadiri na problemang depisilon na mapangganahan dawa kan dakulaon na pagkamoot nin Dios, o na an marahay na mga gibo nindo kadikiton tanganing marisa dawa kan mga mata niang heling an gabos, o na an mga kasalan nindo sobra kadakula tanganing matahoban dawa kan kagadanan kan saiyang mahal na marhay na Aki, kaputikan an itinokdo sa saindo. Isikwal an siring na mga kaputikan sa bilog nindong puso! Padagos niatong tawan nin kasiertohan an satong puso paagi sa katotoohan na ipinahayag sa ipinasabong na mga tataramon ni Pablo: “Ako kombensido na ni an kagadanan ni an buhay ni an mga anghel ni an mga gobyerno ni an mga bagay na yaon na digdi ngonyan ni an mga bagay na madatong pa ni an mga kapangyarihan ni an kalangkawan ni an kararoman ni an arin man na ibang linalang dai makakapasuhay sa sato sa pagkamoot nin Dios na yaon dian ki Cristo Jesus na satong Kagurangnan.”—Roma 8:38, 39.\n^ par. 6 Paorootrong ikinokonektar kan Biblia an paglaom sa pagkabuhay liwat sa memorya ni Jehova. An fiel na tawong si Job nagsabi ki Jehova: “O . . . na tawan mo ako nin talaan na panahon asin girumdomon mo ako!” (Job 14:13) Si Jesus nagtaram manongod sa pagkabuhay liwat kan “gabos na nasa mga lolobngan na girumdoman.” Tama ini ta sangkap na ginigirumdom ni Jehova an gadan na intension niang buhayon liwat.—Juan 5:28, 29.\n^ par. 19 An nagkapirang traduksion nagpaparisa digdi na an nagtitikwil sa banwaan nin Dios sadiri niang mata o mata kan Israel an tinitikwil, bakong an mata nin Dios. An salang ini iinintrodusir nin nagkapirang eskriba na ibinilang na daing galang an tekstong ini asin kun siring inenmendaran iyan. Itinago kan napasala nindang paghihingoa an kosog kan personal na empatiya ni Jehova.\nSalmo 139:1-24 Paano ipinaheheling kan ipinasabong na mga tataramon ni Hadeng David na si Jehova interesadong marhay sa sato bilang mga indibiduwal?\nIsaias 43:3, 4, 10-13 Ano an saboot ni Jehova manongod sa mga naglilingkod bilang saiyang mga Saksi, asin paano ipinahahayag sa mga gibo an saiyang saboot?\nRoma 5:6-8 Taano ta masisierto niato na an pagigin makasalan niato dai nakaoolang sa pagkamoot ni Jehova na makaabot asin magtao nin pakinabang sa sato?\nJudas 17-25 Paano niato mapagdadanay an satong sadiri sa pagkamoot nin Dios, asin anong mga impluwensia an nakaoolang sa paggibo niato kaiyan?


Gagabaon na edificio ginamit na classroom\nIpapagaba na sana alagad napiritan ipagamit sa mga estudiantes an sarong loma nang edificio kan Camarines Sur National High School (CSNHS) sa Peñafrancia Ave., Ciudad nin Naga nganing sanang makapuon tolos sa premirong aldaw nin burokasan nin klase mantang igwa man kutang bagong duwang edificio nagsayuma pang i-turn over sa escuelahan kan DPWH.\nIni an naging solusyon ni Principal Sulpicio Alferez III mantang inabot nang 11,600 an saindang populasyon sa segundarya ngonian na school year 2019-2020 mala ngani an saindang ratio sa classroom sarong paratukdo asin 50 hasta 60 estudiantes.\nAn CSNHS igwang extension sa M.T. Villanueva Ave. na bagong natapos na duwang edificio na may 48 classroom alagad dai pinagamit muna kan DPWH 3rd Engineering District sa premirong aldaw nin burokasan nin klase huli ta igwang mga porsyon kan edificio an kaipuhan pang mapakarhay kan kontratista antes ipa-okupar sa mga estudiantes.\nAlagad sa pinadarang surat ni District Engr. Rebeca Roces, pigpahayag na sainda nang ipapasa an duwang edificio sa CSNHS sa maabot na Hunyo 15 asin piglalaoman na magagamit na kan rinibong mga estudiantes sa Hunyo 17, sabi pa kan principal.\nMaabot na sa sangatos an classroom sa M.T. Villanueva na pig-ookupar kan maabot sa 5,600 na estudiantes. An solusyon sa halangkaw na populasyon digdi iyo an pagkaigwa nin duwang ‘’shifting’’ nin klase nganing makahusto sana sinda sa mga classroom.\nSa listahan kan CSNHS maabot sa cincuenta por ciento kan mga enrollees digdi hali sa pagtaraid na banwaana kan Ciudad nin Naga.\nHuli kan namimidbid na marhay na an calidad kan edukasyon digdi padagos na naglalangkaw an enrollees sa escuelahan taon-taon.\nMismo an mga magurang iyo an nagsasabi kaya pigbalyo ninda an saindang estudiantes digdi huli kan calidad na sa ngaran na edukasyon.


Matapos madiscobre kan Ako Bicol Party list (AKB) na nagpuputik an Albay Power and Energy Corporation (APEC) sa pagpaluwas nin aviso sa ribo-ribong consumedores sa tamang tarifa nin electricidad, si AKB party list Congressman Alfredo Garbin nagpahayag na saiyang dadarahon sa atensyon kan Energy Regulatory Commission nganing maaraman kun ‘‘overcharging o justify an halangkaw na tarifa.\nPadagos na nagrereclamo an Albayano sa paliog na singil sa tarifa sa electricidad kan APEC asin sinda na an may pinakalangkaw na power rate sa onseng cooperativa nin electricidad sa rehiyon Bicol.\nSinabi ni Garbin na an record kan Whole Sale Electricity Spot Market (WESM) asin San Miguel Energy Corporation (SMEC) iyo an basehan kun tano ta dai nagsasabing tama sa publiko an APEC.\nSegun pa ki Garbin saiyang napag-araman sa pigpirmahan na mga bilateral contract 24.07 por ciento an pigbabakal na suplay nin kuryente sa WESM puon kan Mayo 26 hasta Hunyo 25 mantang sa SMEC 75.91 por ciento.\nAlagad sa mga pinapaliwanag kan APEC sa Albayano pinapaluwas ninda na haros 100 por ciento hale sa suplay kan WESM an saindang binabakal na energy requirement.\nNagsasayuma an APEC na ipaheling sa consumedores nin electricidad an breakdown kan saindang binabakal sa WESM asin SMEC. Nag-aabot sanang P6.70 an presyo cada kilowatt hour sa SMEC mantang P12.84 sa WESM.\nAn Multi-Sectoral Stakeholders Organization (MSSO) sa tolong congressional district kan Albay nagrereclamo sa maluyang serbisyo kan APEC alagad halangkawon pa an pigsisingil na tarifa.\nHinuhurot sa National Electrification Administration kan MSSO na ibalik sa dating Albay Electric Cooperative (ALECO) mantang an APEC mayong franquicia kan congreso.\nPadagos an saindang ginigibong signature campaign laban sa manijamiento kan pribadong korporasyon. (DPAureus)


San Vicente de Paul - Wikipedia\nAn dai nalalapa' na bangkay ni San Vicente de Paul\nSi Vicente de Paul( Pouy, Landas 24 Abril 1581 - Paris, 27 Sep. 1660) sarong pading Pranses asin siya an kagtogdas kan Congregacion de la Mision kan taon na 1625.\nSiya gikan sa sarong pamilyang pobre asin nagadal sa diocesis kan Dax dangan nagtapos kan adal niya sa teolohika sa Toulouse, Pranses. Kan taon 1600 naordenan siya sa pagkapadi. An mga pading kaapil niya sa Congregacion inaapod man na Misoneros Paules, mga Lazarista, o mga Vicentino. Igdi sa Bikol, mas bantog sinda sa arapodan na mga pading Paul asin sinda an saro sa nag-administrar kan Holy Rosary Minor Seminary. Sa Toulose ngona siya nagpirmi alagad nagpaMarseilles ta may pamana siyang asikasohon. Pagpaule niya sa Marseilles, nabagat siya nin mga Turkong pirata asin dinara sa Tunis kun saen siya ipinabakal bilang sarong oripon. Sa maray na palad, nakua niya an boot kan saiyang among ta nagin nang sarong Kristiyano huli sa maray na pagtukdo asin siya binutsan kan taon 1607.\nNagbalik siya sa Avignon, Pranses sa vice-legate kan Santo Papa na pinasunod siya duman sa Roma kun saen niya pinadagos an saiyang pag-adal. Kan taon 1609, nagbalik uli siya sa Pranses asin duman siya nagkapot kan paroko nin Clichy. Alagad kinua siya kan ilustradong pamilyang Gondi ngani mag-edukar kan mga aki ni Philippe3-Emmanuel de Gondi. Nagin siya direktor espiritual ni Mme. Gonmdi asin katabang niya ini sa pagmisyon sa mahiwas na estado kaini na kun saen iniedukar niya an mga probeng pamilya sa mga bagay espiritual asin sagkod man sa pagtabang sa materyal na pangangaipo. Igdi nagpoon an misyon niya sagkod na makatogdas siya kan sinabing Congregacion de la Mision. Huli ta dakul nang mga padi an nakahiling kan maray niyang ginigibo, naki-iba na saiya.\nSiya kag-pundar pa man kan Hijas de la Caridad de San Vicente de Paul (29 Nob. 1633) na an katuyohan magtabang sa mga pangangaipo espiritual asin materyal kan mga daing-sukat, orog na idtong nagheherelang. An katiriponan na ini an nagkakapot ngonyan sa pag-administrar kan Unibersidad de Sta. Isabel (USI), sarong unibersidad igdi sa Ciudad nin Naga.\nSiring man, an natogdas niyang kaayonan na Congregacion de la Mision iyo an naolayan ni Obispo Francisco Gainza na mag-administrar kan Seminario del Santissimo Rosario (ngonyan Holy Rosary Minor Seminary na) kan taon 1865 ngane mapakarhay an padalagan kaini. Mala ta an pagkapot kan mga Paul kan Seminario naglawig na gayo asin an ultimong pading Paul na administrador kaini iyo si Rev. Rene Ruelos kan taon 1974.\nSt. Vincent de Paul Binuksan, Sept. 10, 2008\nRetrato niya[baguhon | baguhon an source]\n1. An retrato niya (ibaba) kinua sa rebulto niya na nakasaray sa Museo del Seminario Conciliar de Nueva Caceres\nKinua sa "https://bcl.wikipedia.org/w/index.php?title=San_Vicente_de_Paul&oldid=151626"\nHuring binago an pahinang ini kaitong 12 Hulyo 2014, alas 14:59.


BASAHON SA Acholi Afrikaans Albanian Aleman American Sign Language Amharic Arabic Armenian Azerbaijani Azerbaijani (Cyrillic) Bashkir Bicol Brazilian Sign Language Bulgarian Cambodian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Español Estonian Faroese Fijian Finnish Ga Georgian Greenlandic Griego Guarani Haitian Creole Hapon Hausa Hiligaynon Hindi Hungarian Iloko Indonesian Italiano Kannada Kikuyu Kiluba Kinyarwanda Kirghiz Koreano Krio Kwanyama Latvian Lhukonzo Lithuanian Luganda Macedonian Malagasy Maya Mexican Sign Language Myanmar Norwegian Oromo Ossetian Pangasinan Papiamento (Curaçao) Peruvian Sign Language Polish Portuguese Portuguese (Portugal) Pranses Quechua (Ayacucho) Quechua (Bolivia) Quechua (Cuzco) Romanian Ruso Russian Sign Language Samoan Serbian Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Swahili Swedish Tagalog Tajiki Tatar Thai Tigrinya Tiv Tongan Tsonga Turkish Turkmen Tuvaluan Tzotzil Ukrainian Urdu Uzbek Vietnamese Xhosa Yoruba Zulu\nSARONG beses may nakabibiglang hapot an Dakulang Paratokdo. Iyan an: “Siisay an sakong ina, asin sairisay an sakong tugang?” (Mateo 12:48) Masisimbag mo daw an hapot na iyan?— Aram mo gayod na Maria an ngaran kan ina ni Jesus. Alagad aram mo daw an ngaran kan saiyang mga tugang na lalaki?— Igwa man daw sia nin mga tugang na babae?—\nSinasabi kan Biblia na an ngaran kan mga tugang na lalaki ni Jesus “Santiago asin Jose asin Simon patin Judas.” Asin si Jesus may mga tugang na babae na buhay kan sia naghuhulit. Mantang si Jesus an panganay, ini gabos nguhod sa saiya.—Mateo 13:55, 56; Lucas 1:34, 35.\nAn mga tugang daw na lalaki ni Jesus mga disipulo man nia?— Sinasabi kan Biblia na kan primero sinda “dai nagtutubod sa saiya.” (Juan 7:5) Minsan siring, sa huri si Santiago asin Judas nagin mga disipulo nia, asin nagsurat pa ngani sinda nin mga libro sa Biblia. Aram mo daw kun arin na mga libro an isinurat ninda?— Iyo, an Santiago asin Judas.\nDawa ngani dai nginaranan sa Biblia an mga tugang na babae ni Jesus, aram niato na kisuerra duwa sinda. Minsan siring, puedeng labi pa digdi. Nagin mga parasunod daw nia an mga tugang na babaeng ini?— Dai sinasabi kan Biblia, kaya dai niato aram. Alagad aram mo daw kun taano ta naghapot si Jesus, “Siisay an sakong ina, asin sairisay an sakong tugang?”— Aramon niato.\nNagtotokdo kaidto si Jesus sa saiyang mga disipulo kan may sumaliot sa pagsabi: “An saimong ina asin an saimong mga tugang nagtitirindog sa luwas, na nagmamawot na makipag-olay sa saimo.” Kaya ginamit ni Jesus an oportunidad na magtokdo nin sarong importanteng leksion paagi sa nakabibiglang hapot na idto: “Siisay an sakong ina, asin sairisay an sakong tugang?” Inunat nia an saiyang kamot sa saiyang mga disipulo asin sinimbag iyan, na sinasabi nin makosog: “Uya! An sakong ina asin an sakong mga tugang!”\nDangan ipinaliwanag ni Jesus an boot niang sabihon, na sinasabi: “An siisay man na naggigibo kan kabotan kan sakong Ama na nasa langit, sia man an sakong tugang na lalaki, asin tugang na babae, patin ina.” (Mateo 12:47-50) Ipinaheheling kaini kun gurano kadayupot si Jesus sa saiyang mga disipulo. Itinotokdo nia sa sato na an mga disipulo nia garo tunay niang mga tugang na lalaki, tugang na babae, asin ina.\nSairisay an ipinaliwanag ni Jesus na mga tugang niang lalaki asin babae?\nKaidto an mismong mga tugang na lalaki ni Jesus—si Santiago, Jose, Simon, asin Judas—dai nagtutubod na si Jesus Aki nin Dios. Seguro dai ninda tinubod an sinabi kan anghel na si Gabriel sa ina ninda. (Lucas 1:30-33) Kaya tibaad maisog sinda ki Jesus. An siisay man na minagawe nin arog kaiyan dai nagigin tunay na tugang na lalaki o tugang na babae. May midbid ka daw na maisog sa saiyang tugang na lalaki o tugang na babae?—\nNagsasaysay an Biblia manongod ki Esau asin Jacob saka kun paano naanggot na marhay si Esau kaya an sabi nia: “Gagadanon ko an tugang kong si Jacob.” Natakot na marhay an ina ninda, si Rebeca, kaya ipinasubol nia si Jacob na humale tangani na dai sia magadan ni Esau. (Genesis 27:41-46) Minsan siring, pakalihis nin dakol na taon nagbago si Esau, asin kinugos saka hinadokan nia si Jacob.—Genesis 33:4.\nPag-abot nin panahon, si Jacob nagkaigwa nin 12 aking lalaki. Alagad an matuang mga aking lalaki ni Jacob dai namomoot sa nguhod nindang tugang na si Jose. Nag-iimon sinda sa saiya huli ta sia an paboritong aki kan saindang ama. Kaya ipinabakal sia ninda sa mga nagnenegosyo nin oripon na pasiring kaidto sa Egipto. Dangan sinabi ninda sa saindang ama na si Jose ginadan nin sarong mabangis na hayop. (Genesis 37:23-36) Bako daw na terible nanggad idto?—\nSa huri ikinamondo kan mga tugang ni Jose an ginibo ninda. Kaya pinatawad sinda ni Jose. Nasasabotan mo daw kun paano na si Jose kapareho ni Jesus?— Nagdurulag an mga apostol ni Jesus kan nasa kasakitan sia, asin nagdehar pa ngani si Pedro na midbid sia. Pero, kapareho ni Jose, sinda gabos pinatawad ni Jesus.\nAnong leksion an maninigo niatong manodan sa ginibo ni Cain ki Abel?\nYaon man an magtugang na si Cain asin Abel. May manonodan man kitang leksion sa sainda. Naheling nin Dios sa puso ni Cain na dai nia talaga namomotan an tugang nia. Kaya si Cain sinabihan nin Dios na maninigong bakleon nia an saiyang gawe-gawe. Kun talagang namomotan ni Cain an Dios, naghimate kutana sia. Alagad dai nia namomotan an Dios. Sarong aldaw sinabi ni Cain ki Abel: “Magduman kita sa langtad.” Uminiba si Abel ki Cain. Kan sinda yaon duman sa langtad na sinda sana, binangkolan ni Cain an tugang nia nin makosogon kaya nagadan nia ini.—Genesis 4:2-8.\nSinasabi kan Biblia na may espesyal na leksion na maninigo niatong manodan dian. Aram mo daw kun ano iyan?— ‘Ini an mensahe na saindong nadangog poon sa kapinonan: Kita maninigong magkaminorootmootan; bakong arog ki Cain, na naggikan sa maraot.’ Kaya an magturugang na lalaki asin babae maninigo na magkaminorootmootan. Dai sinda maninigong umarog ki Cain.—1 Juan 3:11, 12.\nTaano daw ta maraot na umarog ki Cain?— Huli ta sinasabi kan Biblia na sia “naggikan sa maraot,” si Satanas na Diablo. Mantang si Cain guminaweng kapareho kan Diablo, garo man sana an Diablo an saiyang ama.\nNasasabotan mo na daw kun taano ta importante na kamotan mo an saimong mga tugang na lalaki asin babae?— Kun dai mo sinda namomotan, kiisay daw na mga aki an inaarog mo?— Mga aki kan Diablo. Habo mong magin arog kaiyan, bako daw?— Kaya paano mo daw mapatutunayan na gusto mong magin aki nin Dios?— Paagi sa talagang pagkamoot sa saimong mga tugang na lalaki asin babae.\nAlagad ano daw an pagkamoot?— An pagkamoot hararom na emosyon sa boot niato na nagpapahiro sa sato na magmawot na gumibo nin marahay para sa iba. Ipinaheheling niato na namomotan niato an iba kun marahay an saboot niato para sa sainda asin kun naggigibo kita nin marahay para sa sainda. Asin sairisay na ngani an satong tugang na lalaki asin babae na maninigong kamotan niato?— Girumdoma, itinokdo ni Jesus na sinda an mga minakompuesto kan dakulang pamilyang Kristiano.\nPaano mo ikapaheheling na namomotan mo an saimong tugang?\nGurano daw kaimportante na kamotan niato an Kristianong mga tugang na lalaki asin babaeng ini?— Sinasabi kan Biblia: “An dai namomoot sa saiyang tugang, na saiyang naheheling, dai puede na namomoot sa Dios, na dai nia naheheling.” (1 Juan 4:20) Kaya dai puede na pira sana an kamotan niato sa pamilyang Kristiano. Dapat na kamotan niato sinda gabos. Sabi ni Jesus: “Paagi kaini an gabos makaaaram na kamo an sakong mga disipulo, kun kamo nagkakaminorootmootan.” (Juan 13:35) Namomotan mo daw an gabos na tugang na lalaki asin babae?— Girumdoma, kun dai mo sinda namomotan, dai puede na talagang namomotan mo an Dios.\nPaano daw niato ikapaheheling na talagang namomotan niato an satong mga tugang na lalaki asin babae?— Bueno, kun sinda namomotan niato, dai niato sinda rarayoan ta habo niato sindang kaolayon. Magigin kitang mainamigo sa sainda gabos. Pirme kitang magibo nin marahay sa sainda asin andam na manhiras. Asin kun halimbawa may problema sinda, tatabangan niato sinda ta kita talagang sarong dakulang pamilya.\nKun talagang namomotan niato an gabos niatong tugang na lalaki asin babae, ano daw an pinatutunayan kaiyan?— Pinatutunayan kaiyan na kita mga disipulo ni Jesus, an Dakulang Paratokdo. Asin bako daw na iyan an gusto niato?—\nAn pagpaheling nin pagkamoot sa satong mga tugang na lalaki asin babae tinotokar man sa Galacia 6:10 asin 1 Juan 4:8, 21. Taano ta dai mo bukasan an sadiri mong Biblia asin basahon an mga tekstong iyan?\nI-share I-share Sairisay an Satong Tugang na Lalaki Asin Babae?


Muslim Community sa Naga pabor sa death penalty\nPinapaboran kan Muslim Community sa Ciudad nin Naga an pagbuhay liwat kan death penalty sa mga caso na envuelto sa makangerat na krimen.\nAlagad hinahagad kan grupo kan Muslim na kaipuhan magkaigwa nin safety nets tanganing malikayan na maging anti-poor an implementasyon kan castigong bitay.\nIni an mga pahayag ni Mike Mustapa, lider kan Maranao for Solidary Guild, organisasyon kan mga Muslim sa ciudad.\nSa ngonian duda pa sinda kan dalagan kan justicia kaya kaipuhan munang pakusogon an justice system sa nasyon na dapat seguradohon na matatawan nin proteksyon an mga akusado orog na si nagtitirios na mayong kakayahan na magkua nin mga abogadong de kampanilya.\nAn reaksyon kan mga nag-eerok sa Naga kan grupo kan Muslim kasunod kan hinahagad ni Presidente Rodrigo Duterte sa Congreso sa saiyang ika-apat na State of the Nation Address (SONA) dapat ipasar an propuestong ley sa death penalty si mga envuelto sa ilegal na droga asin pandarambong o plunder.\nAn justice system saro sa mayor na isyu na hinahagad kan manlaen-laen na sektor maging kan ibang mga halangkaw na opisyal kan gobierno asin progresidong grupo mientras na an kahirak-hirak kan magabat na penalidad iyo an mga pobreng akusado.\nAn naheheling digdi na posibleng dakul na mga inosente an mabitay sagcod na dai pa puedeng pagtiwalaan an ibang korte herak man kan mga biktima.\nAn congreso, nagtutubod na liwat makontra digdi an simbahan catolico na haloy nang naninindugan laban sa death penalty.\nKan nagtalikod na 17th Congress an propuestong death penalty bill nakalusot sa Camara-Baja alagad pagsakat sa senado mayong nangyari iginilid sana kan mayoriang miembros.


Minatubod Ako Sa Diklom: Retrato Y rawitdawit\n'Ano ngani idtong apod sa arog kaining relasyon?', retrato ni Kristian Cordero\nPEREGRINO SA CAMBODIA\nKun nakadigdi kuta si Pablo Neruda,\ndai siya maagagha kun tano pigtatago\nkan mga kahoy an saindang mga ugat\nna digdi iyong nakakupot sa templong midbid na\nsa pangaran na Tom Raider, an pelikula ni Angelina.\nMasuruka kuta gayod si Sarte sagkod na mapano\nkan saiyang suka an kinaban nin huli ta digdi\nan ugat kan kahoy mas dakula, mas buhay\nkisa sa mga sanga. Daing mga bunga\nalagad mati an sustansya na nag-aagi\nsa saindang pusog na lawas.\nBako lamang duwang pandok ni Janus an yaon—\nDigdi, apat na pandok an yaon sa Bayon,\nmagkatarangod, nakahiling sa gabos na direksyon\nasin an pakangirit kan mahib’og na ngabil, mas masikreto,\nmas misteryoso pa sa Mona Lisa ni Da Vinci.\nKun an pararawit-dawit na si Rilke nakaigdi asin nahiling\nining mga purutol, tiripak-tipak na Buddha na nakatukaw\nsa naga, an pitong payong halas nin kadunongan:\nAno na daw an sasabihon niya sa gurang na hawak ni Apollo,\nhahagadon niya pa daw an pagbago nin buhay?\nNgonyan, ako an yaon digdi, parasurat, paratukdo gikan Bikol,\nduman sa rehiyon na an pangaran kan bagyo, litanya\nasin kan bulkan na dai dapat pangaranan, kan tabios asin butanding,\nnagpauran, nagpasaldang sinansan, sinakat an mga gapo,\nhiniling, naglaog sa mga templo na nag-oosip\nkan mga panahon nin paggaba asin pagtudok,\nnin giyera asin katoninongan kan daan na emperyo.\nSa tahaw kan rinibong turista, kan mga retratista\npinili kong maging peregrino, kaolayon an mga aking paratinda\nnin kun ano-ano asin magdangog sa kansyon kan mga putol\nan bitis, kirit an mata, sa dai kumpleto an mga murong nagtutugtog\nsa lambang pag-agi mi palaog sa saindang mga templo.\nSinda an mga bagong angkor, naghahangos, buhay, nakikilaban\nsa manlain-lain na pandok nin kapagtiosan asin pagkaoripon\nsinda na an mga magurang, tugang, katuod asin apoon\nyaon sa museo kan tinaraytay na manlain-lain na bomba asin bungo.\nPosted by Kristian Cordero at 4:04 PM\nsan buenaventura, retrato ni kristian corderoGikan...\nOFW ASIN LITERATURA\nKASAYSAYANMakinig:Sa dulo ay nagbabanta ang isang ...\nISTORYA KAN GAPO


(1958-12-28) Desyembre 28, 1958 (edad 62)\nClarita Crisostomo Dela Fuente-De Guzman (namundag Desyembre 28, 1958), mas bisto sa ngaran na Claire de la Fuente, sarong Filipinong parakanta kan mga huring taon kan dekada1970, siya nakakua nin estado bilang sarong aktres dahil sa kanta niyang "Sayang". Tinawan man siyang titulo na "Asia's Sweetest Voice" dahil sa saiayang malambing na boses. Inapod man siyang "Si Karen Carpenter kan Filipinas" nin huli ta an saiyang boses igwa nin pagkakapareho sa parakantang si Karen Carpenter. An saiyang inot na album nagluwas kan 1977, asin iyo an pinakadakol na nabenta. Nakapagrekord man siya nin pito pang mga album. Bukod sa "Sayang", nabisto man siya sa mga kanta na "Minsan-Minsan" asin "Nakaw Na Pag-ibig".\nTinawan man siyang titulo na "Queen of Tagalog Songs" kaiba si Rico J. Puno bilang saiyang kapareho. Inapod man siyang "Jukebox Queen" kaiba sina Imelda Papin, Eva Eugenio asin si Didith Reyes, na inapod man na "Asia's Sweetest Voice".\nSiya sarong matagumpay na negosyante. Naging presidente siya kan Integrated Metropolitan Bus Operators Association (IMBOA), dawa an saiyang prankisa sa mga bus kinansela kan 2011 dahil sa pagsali sa sarong nationwide transport strike.\nSi De la Fuente 15-anyos palang kan nanggana nin grand prize sa inot na karantahan na saiyanghg sinalihan, kinanta niya an kanta kan The Carpenters na "Love Me for What I Am". Sa panahon na idto, siya sarong Accounting freshman sa University of the East.\nPinaghugot gikan sa "https://bcl.wikipedia.org/w/index.php?title=Claire_de_la_Fuente&oldid=181468"\nHuring pigliwat an pahinang ini kan 6 Abril 2019, alas 05:45.


Hustisya: pundasyon nin katuninungan | Magbikol Kita\nMonday, May 23, 2022, 4:39am\nPublished on Sunday, October 04, 2020, 1:12pm\nMan-iba-iba an boses na nagsasaralimbadan kun katuninungan an pighuhururunan. Mala ngani ta an sarong sektor kan banwaan kumbinsido na tanganing may katuninungan, dapat gadanon an mga adik, prisuhon an mga may reklamo sa padalagan kan gobyerno, ratakan an reputasyon kan mga sektor na makusog an boses sa paghagad kan statement of assets and liabilities kan mga nagsisirbi sa gobyerno. Baliktadon an tama buda patakuton an mga nagsasabi kan totoo. An mga arog kaini an kaisipan pig-uumaw an mapandiktang pagpadalagan kan gobyerno ta disiplinado daa an mga tao. Igwa ngani ki grupo na nangangapudan nin rebulosyunaryong paggobyerno tanganing halion na an mga institusyon na nagpapadanay nin matalingkas na debate bago magluwas ki ley o ano pa man na polisiyang magigiya sa pagpasunod.\nMay sektor man na an pakahulugan kan katuninungan iyo an pagsunod sa mga pigpapahalagahan kan demokratikong paggobyerno. An mawot iyo na an kada namamanwaan may parteng hihiruan para mag-andar an makinarya nin pagpalakaw kan nasyon. An pangaturugan kan grupong ini iyo an madangog an mga isyu asin rekomendasyon kan kada saro tanganing daing barasulan kun nasa parte na kan implementasyon kan mga programa.\nMay sektor man na an paghiling sa katuninungan iyo an dai pag-istrikto o sige sana kun ano an gusto kan mga tawo. Kun arin na grupo an makusog an boses, iyo an nasusunod. Sa sitwasyon ini, dara-dara saná kan paros an paggobyerno. Tangani daang daing makulog an buót. Ini an katuninungan na huna kan grupong ini.\nBakong uruintrimis an hururon sa katuninungan. Sabi kan sarong Amerikanong organisador na si Saul Alinsky, kun gusto mong nanukon an pagkaturog mo sa banggi, hirasan mo nin kakanon an mga kataning mo. Dai mo na ngani kaipuhan kudalan an natad mo kun daing nagugutom. Pwedeng literal pero an gusto nya talagang sabihon mas manungod pa sa istruktura nin gobyerno na nagtataltag kan mga kayamanan o rekursos kan gobyerno na hali man saná sa mga namamanwaan sa paagi nin buwis.\nSarong kaisipan na importanteng malinaw sato gabos iyo na an katuninungan garo bunay na dapat ingatan an pagdara. Madaling mapasâ kun nasa kamot nin mga tawong gustong agawon an maski nasa ngimot na kan mga daing poder. Sarong halimbawa an pondo kan PhilHealth. 15-bilyon piso an hinabas sa mga tawo pero sagkod ngunyan dai pang nakakasuhan. Pàno ining sitwasyon na ini makakadagdag sa hururon nin katuninungan? Kun an katuninungan iyo an silensyo nin kamposanto, pwedeng isipon na katuninungan an dai pagreklamo. Pero katuninungan nin mga buhay an kaipuhan kan reyalidad ta. Kaya salâ na pagparamudahon kan presidente an mga nagpapahayag kan paghiling ninda sa situasyon. Banwaan ta an nasyon na ini. Siisay an masamu-samo kan nagwarairak na problemang gibo kan kaisipan na an matuninong itong daing girong.\nMay problema an tamanyo kan hustisya, aram ta ini pero dahil nabubugtak sa lamisa an hururon manungod sa katuninungan, masasambit ta masasambit an tamanyo kan sosyudad. Bakilid an tamanyo. Mas dakol na nagtitios an dai nakakabawi minsan kuta sa ley na man lamang. Kaya sa makaskas na paghiling kan pandok kan satong banwaan, an mga prisuhan panô nin pobre. Dakol sa istorya nin mga napipriso an makagurugirabong kaso nin pagka-frame up pero dahil kwarta an kaipuhan tanganing makakua nin matibay na abogado, nasasakripisyo an hustisya. Dakol man an mga sector na nanindugan sa mga deretso ninda base sa ley pero interes kan mayaman an haros iyo pirmi an napoprotektahan. May mga paghiro an haros gabos na sektor nin mga tios na matalingkas na naninindugan sa deretsong pantawo. Arog kan mga kinapobrehan sa syudad na pirming may naghihikihik na paggaba kan harong ninda. Halimbawa kaini an luminuwas na bareta na su mga urban poor na harani sa Manila Bay pigpaplanuhan na pahalion ta nakakapakanos kan baybayon. Su mga katutubo sa Quezon, naninindugan sa mga deretso nindang mabuhay sa dagang pagsadiri kan tribu base sa suanoy na palakaw. Pero ngunyan namemeligro an dagang tinubuan ninda dahil sa planong pagbugtak kan Kaliwa Dam. Katuninungan, garong subó (bubble) ki sabon na madaling mawara dahil daing tultol na pigtitindugan.\nDai man nawawara an pagláom na makakamtan man giraray an hustisya tanganing magkaigwa ki katuninungan an banwaan pero an pagláom pigbabantayan, pigbabayubo. Gabos na hiru-hiro kan sosyudad na mahamil kan pagláom nin banwaan, pirmi tang mamanmanan na arog kan pagbantay kan mga gunakan sa siwo ninda o kan mga ayam sa mga ido ninda. Paghagad nin kusog sa mahal na Dyos. Pagbantay. Paghiro para sa totoong katuninungan.


ALMA TSAPTER 8\nSi Alma nagparabalangibog asin nagparabunyag sa Melek --- Siya isinisikwal sa Ammonihah asin naghale --- Sarong anghel an nagsugo saiya na bumalik ain magkurahaw nin pagsosolsol sa mga katawohan --- Siya pinagresibe ni Amulek, asin sindang duwa an nagparabalangibog sa Ammonihah.\nAsin ngonian ini nangyaring naglipas na si Alma nagbalik gikan sa kadagaan nin Gideon, pagkatapos na makapagtukdo sa mga katawohan nin Gideon nin kadakul na mga bagay na dae kayang isurat, na-establisa niya an orden kan simbahan, na uyon sa saiyang pagkagibo sa kadagaan nin Zarahemla, iyo, siya nagbalik sa saiyang sadireng harong sa Zarahemla tanganing magpahingalo sa saiyang sadire gikan sa pagtrabaho na saiyang nakaginibohan.\n2 Asin kaya nagtapos an ika-siyam na taon nin pagpapamahala kan mga huwes na nangibabaw sa mga katawohan nin Nephi.\n3 Asin ini nangyaring naglipas na sa pagpoon kan ika-sampulong taon nin pagpapamahala kan mga huwes na nangingibabaw sa mga katawohan nin Nephi, na si Alma naghale gikan duman asin naglakaw pasiring sa kadagaan nin Melek, na yaon sa sulnopan nin salog Sidon, sa may sulnopan harani sa mga kasagkoran kan kaparangan.\n4 Asin siya nagpoon sa pagtukdo sa mga katawohan na yaon sa kadagaan nin Melek na uyon sa banal na orden nin Diyos, na kun saen siya pinag-apud; asin siya nagpoon na magtukdo sa mga katawohan sa kabilugan kan gabos na kadagaan nin Melek.\n5 Asin ini nangyaring naglipas na an mga katawohan nagdurulok saiya na gikan sa kabilugan kan gabos na mga kasagkoran nin kadagaan na yaon sa may parteng kaparangan. Asin sinda pinagburunyagan sa kabilugan kan gabos na kadagaan;\n6 Na kun kaya kan siya nagtapos na kan saiyang trabaho sa Melek siya naghale duman, asin nagbiyahe nin tulong aldaw paglakaw pasiring sa may norte kan kadagaan nin Melek; asin siya nakaabot sa sarong siyudad na pinag-apud na Ammonihah.\n7 Ngonian ini sarong kustombre kan mga katawohan nin Nephi na pag-apudon an saindang mga kadagaan, asin an saindang mga siyudad, asin an saindang mga baryo, na susog sa pangaran niya na iyo an pinaka-enot na kagsadire kan mga ini; asin kaya iyo iyan sa kadagaan nin Ammonihah.\n8 Asin ini nangyaring naglipas na kan si Alma nakaabot sa siyudad nin Ammonihah siya nagpoon na magbalangibog kan tataramon nin Diyos sa sainda.\n9 Ngonian si Satanas iyo an makusog na nangangaputan sa mga puso nin mga katawohan sa siyudad nin Ammonihah; kun kaya sinda dae nagdadangog sa mga tataramon ni Alma.\n10 Daeng pagkukulang na si Alma nagtrabahong gayo sa espiritu, makipaglapigutan na kaiba an Diyos sa makusugon na pangadyeon, na tanganing saiyang papagbuluson an saiyang Espiritu na mangingibabaw sa mga katawohan na yaraon sa siyudad; na saiyang pagtugutan man na siya puwedeng makapagbunyag sainda pasiring sa pagsosolsol.\n11 Daeng pagkukulang, sinda nagpatagas kan saindang mga puso, na nagsasabi sa saiya: Hilnga, kami nakakaaram na ika si Alma; asin kami nakakaaram na ika halangkaw na pade nin simbahan na saimong ipinagtugdok sa kadakul na mga parte nin kadagaan, na uyon sa saimong tradisyon; asin kami bakong kabale sa saimong simbahan, asin kami dae nagtutubod sa mga kalokohan na mga tradisyon.\n12 Asin ngonian kami nakakaaram na nin huli ta kami bakong kabale sa saimong simbahan kami nakakaaram na ikaw mayong kapangyarihan na mangingibabaw samuya; asin saimong ipinagtao an tukawan nin paghuhukom ki Nephihah; kun kaya ika bakong iyo an pamayong huwes na mangingibabaw samuya.\n13 Ngonian kan an mga katawohan nakapagsabi na kaini, asin nakipagkontrahan sa gabos niyang mga tataramon, asin pinagtutuya-tuya na siya, asin pinagdudura-duraan na siya, asin nagkausa na siya dapat na itapok paluwas sa saindang siyudad na pinag-apud na Aaron.\n14 Asin ini nangyaring naglipas na habang siya naglalakaw pasiring duman, na nagagabatan nin kamondoan, naglalakaw na grabeng gayo an kakulugan nin boot asin pagtatangis nin kalag, nin huli sa karigsokan nin mga katawohan na yaraon sa siyudad nin Ammonihah, ini nangyaring naglipas habang si Alma nagagabatan pa nin kamondoan, hilnga sarong anghel nin Kagurangnan an nagpahiling sa saiya, na nagsasabi:\n15 Paladan ka, Alma; kun kaya, ipaglangkaw mo an saimong payo asin mag-ogma, nin huli ta ikaw nagkaigwa nin dakulang dahilan na mag-ogma; nin huli ta ikaw nagin matinubod-tubod sa pagsusunod kan mga kasugoan nin Diyos magpoon pa sa panahon na saimong naresibe an saiyang pinaka-enot na mensahe gikan saiya. Hilnga, ako iyo an nagtatao kaini sa saimo.\n16 Asin hilnga, ako ipinadara na tanganing sugoon ka na ikaw bumalik pasiring sa siyudad nin Ammonihah, asin magbalangibog giraray sa mga katawohan nin siyudad; iyo, magbalangibog ka sa sainda. Iyo, sabihon mo sainda, laen lang kun sinda magsosolsol an Kagurangnang Diyos iyo an magdedestroso sainda.\n17 Nin huli ta hilnga, sinda naggigibong mag-adal sa panahon na ini na saindang madestroso an libertad kan saimong mga katawohan, (nin huli ta kaya sinabi nin Kagurangnan) na ini kontra sa mga katugonan, asin mga paghuhukom, asin mga kasugoan na saiyang ipinagtao sa saiyang mga katawohan.\n18 Ngonian ini nangyaring naglipas na pagkatapos na si Alma maresibe an saiyang mensahe gikan sa anghel nin Kagurangnan siya nagbalik nin hidale pasiring sa kadagaan nin Ammonihah. Asin siya naglaog sa siyudad sa paagi nin ibang dalan, iyo, sa paagi nin dalan na yaon sa sur kan siyudad nin Ammonihah.\n19 Asin habang siya palaog sa siyudad siya nagugutom, asin siya nagsabi sa sarong tawo: Makakapagtao ka daw sa sarong mapagpakumbabang surugoon nin Diyos nin anuman na pagkakan?\n20 Asin an tawo nagsabi sa saiya: Ako sarong Nephita, asin ako nakakaaram na ika sarong banal na propeta nin Diyos, nin huli ta ika an tawo na an sarong anghel nagsabi sa sarong bisyon: Saimo siyang padagoson. Kun kaya, madya sa kaiba ko pasiring sa sakuyang harong asin ako magtatao sa saimo kan sakuyang kakakanon; asin ako nakakaaram na ikaw sarong bendisyon sa sakuya asin sa sakuyang harong.\n21 Asin ini nangyaring naglipas na an tawo nagresibe saiya pasiring sa harong niya; asin an tawo pinag-aapud na Amulek; asin siya nagdara paluwas nin tinapay asin karne asin ipinagpuwesto sa atubangan ni Alma.\n22 Asin ini nangyaring naglipas na si Alma nagkakan nin tinapay asin nabasog; asin siya nagbendisyon ki Amulek asin sa saiyang harong, asin siya nagtao nin pasasalamat sa Diyos.\n23 Asin pagkatapos na siya nakapagkakan na asin nabasog siya nagsabi ki Amulek: Ako si Alma, asin ako an halangkaw na pade kan simbahan nin Diyos sa kabilugan nin kadagaan.\n24 Asin hilnga, ako pinag-apud na tanganing magbalangibog nin tataramon nin Diyos sa pag-iriba kan gabos na ining mga katawohan, na uyon sa espiritu nin paghahayag asin propesiya; asin ako gikan na sa dagang ini asin sinda habong magresibe sakuya, pero sainda akong itinapok paluwas asin kuta na ipinamugtak ko an sakuyang likod paharayo sa dang ini sagkod pa man.\n25 Alagad hilnga, ako pinagsugo na ako dapat na magbalik giraray asin magpropesiya sa mga katawohang ini, iyo, asin magpatotoo laban sainda manungod kan saindang mga kadaendatahan.\n26 Asin ngonian, Amulek, nin huli ta ika iyo an nagpakakan sakuya asin nagpadagos sakuya, ika paladan; nin huli ta ako sarong nagugutom, nin huli ta ako nag-ayuno nin kadakul na mga aldaw.\n27 Asin si Alma naki-erok sa kadakul na mga aldaw kaiba ni Amulek bago pa man siya nagpoon sa pagbalangibog sa mga katawohan.\n28 Asin ini nangyaring naglipas na an mga katawohan mas lalong nagin malala sa saindang mga kadaendatahan.\n29 Asin an tataramon nag-abot ki Alma, na nagsasabi: Lakaw; asin man magsabi ka sa sakuyang surugoon na si Amulek, mag-iba ka asin magpropesiya sa mga katawohang ini, sabihon mo--- Magsolsol kamo, nin huli ta iyo ini an sabi nin Kagurangnan, laen lang na kun kamo magsosolsol ako magbibisita sa mga katawohang ini sa sakuyang kaanggotan; iyo, asin dae ko palilipason an sakuyang makuring kaanggutan.\n30 Asin si Alma naglakaw, asin man si Amulek, pasiring sa mga katawohan, na tanganing magpahayag kan mga tataramon nin Diyos sa sainda; asin sinda napano nin Espiritu Santo.\n31 Asin sinda nagkaigwa nin kapangyarihan na ipinagtao sa sainda, na tanganing sinda dae maikunkon sa mga kulungan; ni posible na an siisay na tawo puwedeng iyo an manggadanan sainda; daeng pagkukulang dae ninda ginamit an saindang kapangyarihan hanggan pinaggapos nin mga lubid asin ipinagkunkon sa prisohan. Ngonian, ini ipinagpangyari na tanganing ipahiling nin Kagurangnan an saiyang kapangyarihan sa paagi ninda.\n32 Asin ini nangyaring naglipas na sinda nakaluwas asin nagpoon sa pagbabalangibog asin sa pagpropesiya sa mga katawohan, na uyon sa espiritu asin kapangyarihan na an Kagurangnan iyo an nagtao sainda.\n# posted by Unknown @ 9/16/2005 04:13:00 PM


Albay’s EO No. 25: Border Control Restrictions of Albay – www.biklish.com\nSu gabos na malaog sa Albay (Inbound Travelers), kaibahan na ang mga Authorized Persons Outside Residence (APOR) kinakaipuhan na magprsentar sa border nin negative result ki maski arin sa Antigen Test, Saliva Test o RT-PCR Test.\nHapot (H): Taga ibang probisnya po ako pero digdi man sana sa Bicol kaipuhan ko pa magpahiling ki negative result sa Antigen/Saliva/RT-PCR Test?\nSimbag (S): Iyo, kaipuhan pa ki negative result sa maski arin sa Antigen Test, Saliva Test o RT-PCR Test.\nH: Paano su mga taga Albay na maluwas sa Albay?\nS: Su maluwas sa Albay na mga taga Albay, kaipuhan na magkua ki Travel Pass sa saindang lokal na Disaster Risk Reduction Management Office (DRRMO). Kaipuhan na ipresentar ini sa border palaog sa Albay. Pero kaipuhan na magamit ang Travel Pass sa laog sana nin 24 oras. Pagnakalampas na sa 24 oras, kaipuhan na na magprsenetar nin negative result sa Antigen/Saliva Test o RT-PCR Test sa border.\nH: Paano su mga drivers and crews kang mga naga deliver nin essential goods asin iba pa?\nS: Poon Agosto 10, hahagadan naman sinda nin negative result sa Antigen Test/Saliva Test o RT-PCR Test.\nH: Su mga bakunado na kinakaipuhan pa na magpresentar nin negative result sa antigen/saliva test o RT-PCR Test sa borders?\nS: Sa mga bakunado na kinakaipuhan man guiraray na magpresentar nin Negative Result sa Antigen/Saliva o RT-PCR Test. Segun sa mga eksperto, maski ang mga bakunado posible man guiraray na maging carrier kang COVID 19.\nThe Executive Order was amended and among the highlights is the enumeration of laws where those who falsify or tamper RT/PCR or travel pass documents can be charged.\nSource: Albay Gov. Al Bichara FB Page


Gikan sa Sambanwá Bicol Missalette, 27 September 2020\n(An pagka-raot kan tawong pinakamarahay sa gabos,\niyo pinamaraot sa gabos.)\nOrog an satuyang kaogmahan asin pagpapasalamat sa Dios pag kita nakakaheling nin sarong tawong maraot na nagbabakle asin naghihingowa na mapakarahay an saiyang pagkabuhay asin minabalik sa Mahal na Dios. An pagbabagong buhay kan sarong tawong parakasala kaogmahan nin langit asin nakakapagtao nin paglaom sa satuya gabos na mga parakasala tanganing magpadagos sa satuyang paghingoa na magin marahay asin banal na tawo. An sabi ngani ni Cristo, “Yaon an kaogmahan sa atubang kan mga anghel kan Dios para sa sarong parakasala na nagbakle kan saiyang pagkabuhay.” (Lucas 15:10).\nAlagad dai man niato manenegaran na kamunduan asin pagkaherak an satuyang namamatean pag an sarong tawong marahay napapakaraot an saiyang buhay asin minalihis sa dalan nin katanosan. Nakakapanghinayang an siring na mga pangyayari. Minsan dai niato maiwasan maghapot, ano an nangyari saiya ta naraot an saiyang pagkabuhay? Paanong ang dating marahayon na studyante, ngonian adik na? Paanong ang dating marahay na abogado kato na parasurog kan mga kasaraditan, ngonian nagin kasabawat na kan mga maraot na pulitiko? Paanong an dating aktibo asin marahay na lider kan Simbahan ngonian imbwelto na sa mga crimen? Kasuogma lang marahay siyang tawo, alagad ngonian bako na. Nakakamundong isipon alagad ini sarong katotoohan na nangyayari sa satuyang pagkabuhay orog na sa buhay niato bilang mga Cristiano.\nPano niato sasaboton an siring na “misterio” sa buhay niatong ini?\nAn kasimbagan makukua niato sa evanghelio ngonian.\nItinao satuya ni Cristo an parabola kan duwang magtugang na lalaki (Mateo 21:28-32) tanganing ipasabot satuya na an satuyang pagiging Cristiano sarong AROALDAW NA PANGAPODAN sa satuya sa pag-otob asin pagsabuhay kan saiyang kabotan. Kita inaalok AROALDAW kan satuyang Kagurangnan na “magtrabaho sa saiyang ubasan”, na maghingowa asin maglapigot na mabuhay sa kabanalan sa paagi kan pagiging maimbod sa pagsunod sa saiyang katukduan, sa pagibo nin mga karahayan, sa pagkamoot asin pagpapatawad. Asin sa satuyang pagsimbag, sa satuyang pagako, sa satuyang pag “iyo” sa saiyang pangapodan, kaipuhan bako lang sa tataramon kundi ini dapat maipaheling ta man sa satuyang mga gibo.\nAn pangapodan kan Dios aroladaw, asin aroaldaw man kitang inaalok na magin maimbod sa pag-ako asin pag otob kan saiyang kabotan.\nKaimbodan sa pag-ako asin pag-otob kan saiyang kabotan an kaipuhan niato tanganing sa satuyang pagsunod ki Cristo, makalikay kita na mawara sa dalan kan satuyang Kagurangan. Dai lang kita mina-“iyo” sa pagsimbag sa pangapodan kan Dios para sana maipahaling an satuyang paggalang saiya, alagad sa kauri urihi dai man niato ootobon siring sa ginibo kan panduwang aking lalaki sa parabola. O kaya minsan “nagiging ningas-kugon” sana kita. Sa enot lang kita marahay. Alagad sa paglipas kan panahon satuyang nililingawan asin binabayaan an satuyang obligasyun. Siring kita sa mga banhi na nahulog sa magapo asin madoot na mga daga, na kan mag abot na an mga tentacion kan kinaban, an mga problema asin kasakitan, nagadan man an mga balaog na inako niato sa Mahal na Dios, orog na balaog nin buhay asin kaligtasan.\nGiromdomon niato an sabi ni Cristo, “An siisay man na mawot na magsunod sakuya, sayumahan niya an saiyang sadiri, pasanon an saiyang krus AROALDAW asin magsunod sakuya” (Lucas 9:23).\nAn pagsimbag asin pag-ako sa pangapodan kan Dios sa aroaldaw na pagkabuhay ipaheling sa tataramon asin sa gibo.\nAn satuyang pagako asin pag otob kan tugon kan Mahal na Dios dai lang sa tataramon kundi orog sa gabos sa gibo. Dai lang kita minatao nin pag-omaw asin pagpapasalamat sa Kagurangnan sa paagi kan mga ritwal, pagdevocion asin manlaen-laen na celebracion kan mga Sacramento. Kaipuhan kakambal kan mga ini an mga gibong karahayan, arog kan pagtabang sa mga nagtitios, pagpakakan sa mga nagugutom.\nPagbabago kan bilog na pagkabuhay tanda kan tunay na pagkamoot sa Dios.\nTotoo, kitang mga tao maluya asin parakasala. Pero bako ining dahilan tanganing magpundo o madisganar na kita sa pag-otob kan kabotan nin Dios. Tandaan niato na an Dios dai nagkukulang sa pagtao satuya nin grasya tanganing matabangan kitang magbakle kan satuyang mga maraot na buhay. Kaipuhan ta lang an makusog asin mapagpakumbabang pagtiwala saiya tanganing, sa tabang kan saiyang grasya, an satuyang puso asin isip madara sa pagsunod kan saiyang kabotan. Na siring sa enot na aking lalaki sa parabola, sa kauri urihi kan satuyang pagkabuhay, mahimo niato an saiyang tugon tanganing kita man magin maninigo na mag-erok sa saiyang Kahadean.\n— Rev. Fr. Emil D. Valeza\nFormator sa Holy Rosary Major Seminary


Ana Patricia Non - Wikipedia\nSi Ana Patricia Non, midbid man bilang "Patreng" sa saiyang mga katuod, (edad, 26 anyos, alumna kan Unibersidad kan Pilipinas) iyo an babaying primerong kagmukna kan Community Pantry igdi sa Pilipinas. An inot na community pantry na magbutwa sa Pilipinas, nakapamugtak sa Maguinhawa, Quezon City. An community pantry yaon sa Maginhawa Street sa UP Village, kaatubang kan Ministop Grocery asin Romantic Baboy, asin nagpuon magtau nin mga pagkakan sa porma nin mga gulay asin pirang esensyal na pagkakan siring kan sardinas, bagas, noodles, kaidtong Miyerkules kan Abril 14, 2021.\nSi Ana Patricia kabali man sa UP Artists' Circle Fraternity and Sorority, asin nagkua nin kursong Visual Communication sa Unibersidad kan Pilipinas - College of Fine Arts. Dawa kan nasa kolehiyo pa sana, nagi nang parte kan saiyang mga proyekto an pagkokonduktar nin libreng mga art workshop sa mga baranggay. Nagkaigwa man siya nin lain pang mga proyekto para sa mga preso-politikal asin mga katutubo na Lumad.\n↑ 1.0 1.1 1.2 1.3 Maginhawa Community Pantry organizer Ana Patricia Non—according to her friends\n↑ How to lead a community pantry in your barangay\nKinua sa "https://bcl.wikipedia.org/w/index.php?title=Ana_Patricia_Non&oldid=204752"\nHuring binago an pahinang ini kaitong 23 Abril 2021, alas 15:19.


HULI KAN PANDEMYA: Actividad sa Festividad ni Ina, cancelado\nSa ika-duwang taon liwat iginigilid kan lokal na gobierno kan Ciudad nin Naga an saindang mga preparasyon sa maabot na Peñafrancia fiesta sa Septiembre 2021 mas prioridad an paglaban sa pandemya envez kan mga actividad.\nIni an mas mahalaga mantang an Archidiocesis nin Caceres cancelado man giraray an tradisyonal na translacion asin fluvial procession ngunian na taon, sabi ninda Consejales Joselito Del Rosario asin Salvador Del Castillo.\nSuportado ni Bise Alcalde Nene de Asis an desisyon kan caceres asin dapat magcooperar an publiko envez na magruso sa simbahan ipadagos an debosyon ki Ina sa saindang kanya-kanyang harong asin digdi gibohon an saindang mga pag-novena ki Divino Rostro asin ki Nuestra Senora de Peñafrancia.\nSi Del Castillo asin Del Rosario iyo an chairman asin co-chairman kan Committee on Military Parade respectavamente cada panahon nin Peñafrancia fiesta alagad ngunian na 2021 liwat nindang pinaturog an komite.\nSinabi ni Del Rosario igwa nang pinaluwas na circular si Obispo Rolando Tria Tirona kan Caceres na liwat cancelado an tradisyonal na traslacion asin fluvial procession huli kaini mayo man dapat pag-andaman an City Hall para sa mga actividad kan lokal na gobierno sa festividad ni Ina.\nAn regional military parade street competition saro sa dakulang mga actividad kan ciudad kabale na an Miss Bicolandia Beauty Pageant alagad padagos na apektado huli kan pandemya, sabi pa.\nCIRCULAR KAN CACERES\nPig-eenganyar kan Caceres an mga familia na ipadagos an saindang debosyon sa saindang kanya-kanyang residencia. Hinahagad pa na gibohon an sarabay na novena sa Divino Rostro puon sa Septiembre 1-9 asin an novena sa imahen ni Nuestra Señora de Peñafrancia puon sa Septiembre 10-18, 2021.\nAlagad an mga parokya magkakaigwa man kan saindang novenary masses sa sinambit na mga petsa. An gabos na misa publiko dapat magsunod sa health protocols.\nDai tinutugot an pagkapot asin paghadok sa mga imahen. Alagad an tradisyonal na traslacion asin fluvial procession gigibohon na sa paagi nin motorcade processions sa Septiembre 10-19 na igwang coordinasyon sa LGU.\nAn mga imahen kan Divino Rostro asin Nuestra Señora de Peñafrancia dai na hahalion sa Peñafrancia Parish Church asin Basilica Minore. (danny p. aureus)


Damulag - Wikipedia\nAn damulag (o karabaw, Malay: kerbau, Ingles: carabao), Bubalus bubalis carabanesis, sarong napagaro' na subspecies kan water buffalo (Bubalus bubalis) nakukua sa Filipinas, Guam asin sa iba pang parte kan Sur-subangan na Asya. An damulag pantrabahong hayop na parati gamit kan mga paraoma sa pag'arado o paggoyod kan pababa o kariton sa paghatod kan mga produktong oma sa saod.\nAn gurang nang karabaw pwede magtimbang nin walong gatos (800) na kilo asin an unit ninda patos sa mahimpis na buhok, kolor itom o abohon. Igwa sinda nin bongot (na buhok) sa angog asin sa poro kan ikog. Parati an damulag matoninong asin maboot alagad nabura' bigla' kun nakikilhagan.\nPareho an babae asin lalake tinutuboan nin halaba na songoy. Ini mayo nin pagànotan na glands (sweat glands) Nagpapalipot sinda sa paglogbo sa tubogan o sa laboy. Napatos sinda kan laboy sa tuyong bako sana malipotan kundi ngane dai pagparakagaton kan mga insekto.\nAn damulag nagsasabsab nin doot (awot) asin ibang mga tanom na parati ginigibo ninda kun malipot pa an aldaw, agang amay o hapon nang nagsisinarom. An damulag pigkukuan man nin gatas o binubuno' huli ta makua an saindang unit (kublit) asin karne. Naabot 20 taon an buhay kaini asin an babae taon-taon pwede mag'ogbon.\nAn damulag tubong hayop sa Sur-subangan na Asya.\nCarabao Festival sa Pulilan, Batangas- \nAn damulag pigtampok sa blog- \nPinaghugot gikan sa "https://bcl.wikipedia.org/w/index.php?title=Damulag&oldid=191845"\nHuring pigliwat an pahinang ini kan 30 Mayo 2020, alas 16:13.


MABOSONG SINDANG NAGRARATAK sa mga konstituwenteng pinabayaan nindang dai nag-aaram huli ta pinag-imotan ninda nin impormasyon. Mabosong sindang nagpapaabaw-abaw sa paagi nin bilyon-bilyon na kuwarta mantang an mga tawo nagtitios. Mabosong sindang magagayon an mga harong mantang an mga tawo inaabisuhan na bayaan na an saindang mga erokán huli suboot ta malalantop nin tubig an banwaan. Mabosong sindang masisiram an pagkakan huli sa panaóng suhol mantang an mga tawo naghahandal na mawaran kan mga badang na saindang pinagkukuahan kabuhayan asin pagkakan. Mabosong sindang daing pakimàno—nagbubungog-bungugan, nagbubuta-butáhan—minsan an banwaan ribong na kun siisay an kakapútan sa tahaw nin kawaran nin pagláom. Mabosong sindang nanlalansi asin nandadaya nin kapwa minsan an mga tawo makosog an pagtubod na matatabangan sindang makahàwas sa pagtios asin kawàran. Mabosong sinda.\n1.9-bilyon piso an pinapabulos sa dam na tinutugdok ngunyan sa pag-ultanan kan Lupi asin Sipocot. Sarong dam na para sa irigasyon sa sarong lugar na pirming linalantop nin tubig pag makusog an uran. Sabi ni Tomasito Monzon kan BRBWMP, “blessing in disguise” daa an dam para sa mga tawo. Kun sa Lupi daw siya naka-istar, “blessing in disguise” daw ini? Alagad sabi ngani ni Tomasito, “blessing in disguise” an dam, asin kita makakakontra, huli ta kagalang-galang si Tomasito. Blessing sa Lupi an malantop an haros 70 sagkod 80% kan Poblacion, asin malantop man an pirang barangay. Blessing man ini sa Sipocot huli ta lalantupan man an pirang barangay duman. Dai kita makakakontra kayan.\nSosog sa bareta pirang bulan na nakakaagi, regalo ini ni Gloria sa saiyang aking si Dato. Regalo man ni Gloria sa mga tagaduman sa apektadong mga lugar an paglumoy kan daga, an pagkapara kan natatadang kapalibutan, pagkawara nin kabuhayan, pagkawara nin mga istaran, asin kadakol pang iba. Regalo man ni Gloria an bagong danaw na mahahaman kan dam, sa irarom kan danaw an mga giromdom, mga eksperiyensiya, asin panghabambuhay na agrangay. Asin huli man ta kasuguan ni Gloria, kaipuhan dali-dalion an dam, pati na an pagpalipat kan mga tawo na garo baga mga idong sinisikâ pahali sa irarom kan lamesang kinakakanan—daing konsultasyon na totoo, daing pakimàno. Alagad magin si Gloria o si Dato kagalang-galang man, dai kita makakakontra kayan.\nAn sabi kan NIA asin kan iba pang imbuweltong ahensiya, igwa daa nin Environmental Compliance Certificate (ECC) na magtataong go signal sa proyektong dam. Alagad an NIA asin an iba pang mga imbuweltong ahensiya mga kagalang-galang man. Minsan ngani duda an mga tawo kun totoo man nanggad an mga nakalahad sa ECC, huli ta pàno makakakua nin ECC kun mayong ‘social acceptance’ o pag-akò kan mga tawo. Sabi ngani kan saro kong amigo, baka ngaya mga taga-Potot an nagsabing togot sinda. Malà ta sa Lupi nag-aalburuto an mga tawo sa takot na mawàran sinda nin erokán, kun siring bakong ‘socially accepted’ an dam. An sabi pa kan mga ahensiya, tres siyentos na pamilya sana an madadanyaran, alagad kun nasa Lupi sinda, aram nindang labi pang marhay sa tres siyentos an madadanyaran. Kun an kataid mo harong babayaan na kan mga nakaistar huli ta abot sinda kan linderos na aaboton kan paglangkaw kan tubig, dai mo daw babayaan an sadiri mong harong? Dai ka daw mangingirhat sa aabtan kan saimong lokál kun harong mo na saná an nakatindog asin napapalibutan na ini nin tubig? Tama na an paghapot, huli ta sabi ko na ngani, an mga ahensiyang ini mga kagalang-galang man, asin dai kita makakakontra sainda.\nTuninong an mga lokal na opisyal. Sabi ngani kan sarong angel sa Lupi, “e ‘di ilipat ngaya an mga tawo.” Arog na sana kaiyan palan. mayong levels of contestation. Daog pa kadtong mga nagralaban sa American Civil War, itong hili-hilera an baradilan, pag nabadil na si mga nasa enotan, si sunod naman. Dawa sa hiling ko an sarong banwaan dapat ipakipaglaban hanggan sa kahuri-hurihan. Dawa sa hiling ko, sa gabos na panahon kaipuhan panindugan kan mga opisyal an mga tawo, bako sana sa paagi nin kun anu-anong panaó o materyal na bagay. Alagad an opisyal kaipuhan na minatindog para sa tawo sa gabos na panahon huli ta obligasyon moral ninda ini—ibinoto baga sinda kan tawo. Alagad pano man nanggad kun sa ngaran kan mga tawo, pirmado an gabos na papel na nagtotogot sa dam, relokasyon, asin iba pa. Alagad, iyan ngani, magin an mga lokal na opisyal man kagalang-galang, dai ta sinda makokontra.\nEnot pa sana ini. Mabosong sana sinda huli ta sinda kagalang-galang.\nLabels: Bikol Dam Lupi Vox Bikol Column


Home / Albay / Albay News / Bicol / Bicol News / Legaspi City / Legazpi / Legazpi City / mayon / MayonPH / News / Big bang sa Mayon, Posible pa - Philvolcs\nBig bang sa Mayon, Posible pa - Philvolcs\nBicol Standard Newspaper Thursday, January 25, 2018 Albay, Albay News, Bicol, Bicol News, Legaspi City, Legazpi, Legazpi City, mayon, MayonPH, News\nLEGAZPI CITY — Bako pa harayo na magkaigwa nin mas dakulang pagsabog o inaapod na "Big Bang" an bulkan Mayon maski pa ngani paminsan minsan nagbabawas ini nin pressure sa paagi kan episodic lava fountaining sa nakalihis na pirang aldaw.\nSi Mr. Paul Alanis kan Philvolcs, Science and Research Department\nSegun kay Mr Paul Alanis, kan Science and Research development kan Philippine Institute of Volcanology and Seismology o PHILVOLCS, an garu pattern na nahihiling kan mga tawo sa Mayon, na kada ika 4 o 5 na oras nagtutuga, an saru suboot na sistema kan bulkan na garu nagrere-charge o nagtitipon nin kusog ngani bumuga utro.\nDepende sa natitipon kaining kusog, iyo an mahihiling na dakulang amount kan ash column asin lava fountaining na mahihiling sa crater o bunganga kan bulkan.\nSa paaging ini, nababawasan an pressure kan bulkan.\nAlagad, dae suboot pwedeng ipag kampante ini kan mga Albayano dahil ta may nahihiling pa sindang senyales nin magma na nag iitaas na pwedesir magresulta nin major eruption.\nEnot ng sinabi ni Dir Renato Solidum na an pagtuga kan Mayon ngonyan an maikukumpara sa nangyari kan taong 1968, 1984, 2000 asin 2001 na matapos an pirang aldaw na lava fountaining nagkaigwa pa man liwat nin major eruption.\nSa presente, nagtitiner pa liwat sa alert level 4 an bulkan huli ta kun pagbabasehan an mga seismic signals na napag oobserbaran kan ahensiya, harayo pang isakat ini sa level 5.\nBig bang sa Mayon, Posible pa - Philvolcs Reviewed by Bicol Standard Newspaper on Thursday, January 25, 2018 Rating: 5


US Army Maj. Nagpa Bicol\nBinisita kan sarong US army major an nagkapirang lugar sa Bicol na may "counter-insurgency operations" an Armed Forces of the Philippines (AFP).\nSa sarong e-mail press release kan Pebrero 16, sinabi ni Gregorio "ka-Roger" Rosal, tagapag taram kan Partido Komunista kan Pilipinas, na binisita ni US Army Maj. Jeffrey D. Antonio an AFP command sa Bicol na may "counter-insurgency operations." Sa sarong semanang paglilibot poon kan Pebrero 3, dinumanan ni Antonio an banwaan kan Bacon asin Donsol sa Sorsogon; Libon, Camalig, Polangui, Oas, asin Ligao sa Albay.\nDai man nag-comment si Maj. Jose Broso, spokesperson kan Military's South Luzon unified command, kan pig-kontak ini kan Philippine Daily Inquirer. Pinapabayaan niya an AFP high command an magtao nin statement sa isyu kan pagbisita ni Antonio sa Bicol.\nNaireport naman kan Associated Press na Pinaplano kan Amerika na "magkaigwa nin "counter-terror" campaign sa Pilipinas" na malagpas pa sa pinagkasunduang Philippine-US military training arog kan BALIKATAN sa Mindanao.\nSinabi naman ni Fernando Hicap, national chairman kan Pambansang Lakas ng Kilusang Mamamalakaya ng Pilipinas (PAMALAKAYA), na baka an inspection-tour kan US major sa Bicol kapinunan lang kan nagdadakulang US military intervention sa Pilipinas. Dinagdag pa ni Hicap na dapat imbestigaran ini kan kongresso bago gibohon kan US, sa tabang kan Malakanyang, na maging sarong Vietnam an Pilipinas (Nagpadara nin ribo-ribong tropa an US sa Vietnam kan dekada 60's-70's).\nDinagdag man ni Rosal na, "gigibohong pilot area an Bicol para sa sarong civilian-military-diplomatic counter-guerilla program. An US-RP Humanitarian Assistance Program, na ilalaag sa iba-ibang lugar sa Bicol, gigibohong front para sa directing paglaog kan US sa giyerang counter-revolutionary. An mga US military officers arog ki Antonio masirbing "counter-insurgency" advisers."\n"Malinaw na an pagbali kan CPP asin NPA sa listahan kan US bilang sarong "terrorist-organization" para magkaigwa nin basehan para sa saiyang interbensyong militar sa Pilipinas," dagdag pa ni Rosal (KNF,www.kaiba.cjb.net).


Runway kan Bicol Int’l Airport, depektibo-OPABA\nDai pa ngani nasikad an operasyon kan Bicol International Airport sa Daraga, Albay nadiscobre kan Technical Working Group (TWG) kan Office of the Presidential Adviser for Bicol Affairs (OPABA) na depektibo an runway na delicado sa aksidente sa eroplanong ma-landing.\nAfuera sa depektibong patrabajo, an problema pa sa slippage na sisimbagon kan duwang kontraktor na iyo an Cuerpo Construction Corporation asin San West Construction Corporation mantang an target completion pigtalaan sa Noviembre 2020.\nDuwang mga engineers kan TWG asin sampolong estudiantes kan engineering department kan Naga College Foundation para sa saindang aktual na training naheling an dakul na krak kan runway asin nakuanan pa nin mga retrato bilang evidencia na igwang depekto an bilyones pesos na proyecto kan gobierno nasyonal.\nIni an pigbuyagyag ni Presidential Adviser for Bicol Affairs, dating Juez Marvel Clavecilla kan makuanan nin entrevista kan Bicol Mail mantang mandato sa saindang opisina ni Presidente Rodrigo Duterte na mag-monitor kan mga national infrastructure project sa rehiyon cinco.\nNakumfirmar kan TWG an nagdadakul na an krak kan runway asin ngonian na Oktubre 25 liwat ma-inspeksyon asin maconducir nin boring test nganing madeterminaran kun gurano kararum an naggagaratak na runway.\nKun igwang problema an proyecto marecomendar an OPABA na patanidan an mga kontraktor asin kalkalon an runway nganing toltolon an patrabajo na papasanon ninda an gastos.\nNin huli ta recommendatory sana an OPABA ipapaabot an reklamo sa Office of the President asin sa Department of Transportation (DOTr).\n‘’Delicado an impact kun magagagamit an runway an peligro sa eroplano kan 747 sa gabat sa pag-landing sana kun may gabat ini nin diez mil kilos pag nag-landing an impact delicado kun ma-multiply nin sampolo aaboton sa 100 mil kilos’’\nNahahadit pa si Usec Clavecilla kun depektibo an paka-konkreto kan runway puedeng lumobog asin posibelng makarasay sa gilid, na sana dai mangyari.\nAn Cuerpo Construction Corp. iyo an nagpatindog kan tolong darakulang edificio sa Bicol Medical Center na igwa man nin problema.\nIpapaapod ko an kontratistang ini ta sinda an naggibo kan Terminal Bldg. sa BIA na ngonian grabe na an slippage pati na si tower abalahon nang marhay, mala ngani igwa nang instruksyon si DOTr Secretary Arthur Tugade nganing matapos sa pigtaong time line ni Presidente Duterte asin kun padagos na ma-aabala mapipierde an gobierno.\nPig-osipon pa ni Clavecilla si duwang truck na pig-report kan duwang kontratista na pigsulo kan NPA alagad sa imbestigasyon kan National Intelligence and Coordinating Agency asin kan PNP bako man trabajo kan rebeldeng grupo asin taga laog man sana an responsable nganing igwa sindang dahilan na nagiging causa kan abalang proyecto iyo an mga rebelde.\nSa imbestigasyon duwa sanang tawo an naheling asin dai tubod digdi an mga awtoridad na kun gibo kan NPA dapat igwa pang nakapalibot nganing protehiran an saindang pag-iriba. (DPA)


Camarines Norte News – Sararo asin surorog ki Ina\n“Kun igwa man nin sarong bagay, tawo, o tradisyon na nagdadara nin kaboronyogan sa bilog na kabikulan, iyo ini an pagkamoot ta sa satong Ina, an Virgen de Peñafrancia.”\nAn hararom asin dayupot na pagkamoot sa Mahal na birhen nin Peñafrancia an saro sa mga orgulyo kan bikolano sa bilog na kinaban. Mas makangalas sa kagayunan kan bulkan Mayon, mas mahamis asin masiram pa sa pili, mas dakula pa sa mga butanding, iyo an debosyon ta sa satong Ina.\nAn dakulang pagtao ta nin importansya ki Inang Maria bako huli sa satong pagka katoliko kundi huli sa pagkamoot ta sa satong mga ina asin pamilya, sarong bagay na nakaugat na sa kultura kan mga Pilipino.\nSaro ngani sa pinakamagayon na aspeto kan satong kultura an hararom na pagkamoot sa satong pamilya, orog na sa satong mga ina. Ugwa nin espesyal na lugar sa puso kan gabos na Pilipino an mga ina. Sa totoo lang, dai natatapos sa pagputol kan pusod an literal na koneksyon kan mga aki sa saindang mga ina, kundi, an koneksyon na ini ay saindang dadarahon sagkod sa kagadanan.\nArog kan mga minomoot niatong ina sa pamilya, sato mang minomoot an Ina kan satong Kagurangnan, an birheng Maria. Daing makakapadangat sa Aki nin dai nagpapadangat sa Ina na nagpangaki saiya.\nAn pagpapadangat sa birheng Maria an saro sa mga simbolo kan pagiging katolikong Pilipino. An manlain lain na titulo ni Maria na tigdedebosyonan kan manlain lain man na komunidad sa Pilipinas an pruweba kaini.\nPuon sa pinakasimpleng pagpangadyi kan Santo Rosaryo, sagkod sa darakulang kapistahan siring kan sa Peñafrancia asin Manaog, dai ka makakahiling nin anuman na katolikong bansa sa bilog na kinaban na ugwa nin mas dakula asin hararom na debosyon sa mahal na birhen.\nKun kaya ngani, ini an rason kun tano ta dai na makangalas na inapod kitang “Pueblo Amante de Maria”, boot sabihon, “Banwaang namomoot ki Maria”.\nAn satong debosyon ki Ina, siring man sa mga magturugang na nagpupuli sa harong tanganing mahiling an saindang Ina na pirming namomoot sainda.\nSain man kita makaabot, maski ano man na panahon, dai mo mahahali sa puso kan sarong katolikong bikolano an koneksyon asin pagkamoot niya sa saiyang Ina, an Virgen kan Peñafrancia.\nMaogmang kapistahan Bicolandia! Viva La Virgen!


ASTRAZENECA NAGPALYAR MAG-SUPLAY: City Hall naghanap ninibang supplier nin vaccine\nMaabala naman an pag-abot kan suplay nin bakuna sa Ciudad nin Naga mantang apektado sa global demand asin dai na idadagos an pag-suplay sa ciudad kan AstraZeneca.\nAlagad an solusyon naghanap nin ibang pharmaceutical company an City Hall asin nakaulay na an bagong supplier na iyo an DistriPhil, awtorisadong vaccine distributor kan COVAXIN.\nIni an mga pahayag ni Alcalde Nelson Legacion na nag-order na nin cincuenta mil (50,000) doses para sa 25 mil katao nin COVAXIN hale sa Bharat Biotech sa India. Afuera kan inisyal na cincueta mil na doses na order na pigpa-reserba kan City Hall igwa pang dugang na 100 mil doses kan COVAXIN.\nAn sinambit na Covid-19 vaccine aprubado na para sa Emergency Use Authority (EUA) kan Food and Drug Administration (FDA) kan nakaaging Abril 19, 2021 asin piglalaoman na maabot an suplay sa Hulyo ngunian na taon.\nSa FB post kan jefe ejecutivo an sinambit na vaccine igwa nin efficacy na dai man nagrarayo sa AstraZeneca (89 hasta 90 por ciento) pag-abot sa symptomatic Covid-19 patients.\nAn problema sa suplay nin bakuna an natatawan nin prioridad iyo si mga mayayaman na nasyon matapos makatao nin advance payment.\nBako lang an ciudad an apektado maging iba pang mga lokal na gobierno na nag-order nin AstraZeneca.\nIgwa nang na-enot na nag-abot sa ciudad na mga bakuna alagad hale sa gobierno nasyonal na pigturodok na sa mga health workers, frontliners asin senior citizens.\nMaging iba pang mga LGUs hale pa sa suplay kan Department of Health an saindang ginagamit na pang-ineksyon contra sa Covid-19.\nNaka-order na an ciudad nin AstraZeneca para sa 180 mil na doses alagad an kumpanya nagsayuma na huli ta nagkukulang na an saindang suplay, kaya ngani dai na naglalaom an ciudad naghanap na nin ibang pharmaceutical company.\nAn ciudad igwa nang andam na fondo na nagcacantidad na nin P63 milyon hale sa dating P50-M. (dpa)


Openleaks - Wikipedia\nAn logo kan Openleaks\nAn OpenLeaks sarong tagabuyagyag na websayt na ibinungsod kan Enero 2011. An katuyohan kaini iyo na magin ligtas asin bakong peligroso an pagbubuyagyag asin pagtutuga kan mga sensitibong impormasyon asin bareta; sa siring na sistema orog na madakul an mga parabuyagyag nin sekreto, mga bagay na pwedeng bakong etikal asin legal, na ginigibo sa laog kan mga gobyerno asin institusyon.\nAn proyektong Openleaks pigtogdas kan Septyembre 2010. Sinasabi ni Domscheit-Berg , na dati saro sa katuwang ni Julian Assange sa Wikileaks, na an kaisipan sa proyektong Openleaks gibohon ini na mas silag sa mga transaksyon kumpara sa binayaan niyang Wikileaks. An lalawgon kan Openleaks dinadara nin duwang tagatolod kaini, si Daniel Domscheit-Berg asin si Herbert Snorrason na pareho imbwelto dati sa proyektong Wikileaks.http: \nBulosan[liwaton | liwaton an gikanan]\nAn sistema sa Openleaks, imbes na ini mismo an magpublikar, an mga ibinuyagyag asin mga ipinasang dokumento sainda, sainda direktang ipapadara sa iba-ibang publikasyon asin mga tagabareta.\nKan panahon na ini mamukna, an Wikileaks mismo nag'aatubang nin mga homa': an kagtogdas kaini na si Julian Assange inaresto huli sa akusasyon na nanlupig sa duwang babae sa Sweden; an mismong Wikileaks nasasakitan nang maghanap nin ligtas na DNS asin web hosting; asin dakul na mga kumpanya an nagbagat o nagpondo magpadara nin kwarta asin bayad sa sayt kan Wikileaks. Sabi ni Domscheit-Berg, sa saiyang mga enot na pahayag, linalaoman niya na an Openleaks malilihisan an mga problemang nasa'bitan kan Wikileaks ta ini masirbe sana man na ligtas na sarayan asin sagurong para sa mga parabuyagyag sa saindang mga sikretong ihinahayag, na pinapasa direkta sa prensa asin bako mismo sinda an mapublikar. An organisasyon daa tutuyohon na ipapadalagan sa demokratikong paagi, bako sanang sarong tawo o sarong sadit na grupo, an maboot. "An samong tinotonggo iyo na makatogdok nin pusog, asin silag na plataporma na masuporta sa mga tagabuyagyag, magin man sa teknolohiya o sa pulitika-, manta na inaagyat man an iba pa na magmukna nin mga siring na proyekto, " an tinaram nin sarong kabuwan sa grupo na habong magpabisto..\nPinaghugot gikan sa "https://bcl.wikipedia.org/w/index.php?title=Openleaks&oldid=167225"


Jindriska NagyJindriska NagyMargarita SchuchAnonyme/r SpenderInAnonyme/r SpenderInAnonyme/r SpenderInAnonyme/r SpenderInAnonyme/r SpenderInNina und Christian EbertNina und Christian EbertNina und Christian EbertNina und Christian EbertNina und Christian EbertNina und Christian EbertNina und Christian EbertNina und Christian EbertNina und Christian EbertNina und Christian EbertMag. Angelika RitterMag. Angelika RitterMag. Angelika RitterMag. Angelika RitterMag. Angelika RitterMag. Angelika RitterMag. Angelika RitterMag. Angelika RitterMag. Angelika RitterMag. Angelika RitterUrsula BrantlUrsula BrantlFranz HruschkaGregor PichlerGregor PichlerMichael NothardtMichael NothardtÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische LotterienÖsterreichische Lotterien